Фарғона вилоятида хурмо боғлари майдони 33 фоизга кенгайди • EastFruit\nБош саҳифа › Янгиликлар › Фарғона вилоятида хурмо боғлари майдони 33 фоизга кенгайди\nФарғона вилоятида хурмо боғлари майдони 33 фоизга кенгайди\nМуаллиф: EastFruit 14 Yan 22 14 Yan 22 041\nСўнгги уч йилда Фарғона вилоятида ўртача ва йирик хурмо боғларининг умумий майдони 604 гектардан 804 гектарга, яъни, 33 фоизга кенгайди. Бу хусусда EastFruit таҳлилчилари Uza.uz маълумотларига таяниб хабар бермоқда.\nФарғона вилоятида хурмонинг 10 дан ортиқ навлари етиштирилади, ушбу мевани етиштириш бўйича вилоятнинг Олтиариқ, Қува, Фарғона ва Бешариқ туманлари етакчидир.\nФарғона вилояти Ўзбекистондан хурмо экспорти бўйича етакчи ўринлардан бирини эгаллайди, 2021 йилда эса бу вилоят республика ҳудудлари кесимида хурмо экспорти бўйича рейтингда биринчи ўринга чиқди. Давлат статистика қўмитаси маълумотларига кўра, 2021 йилнинг 11 ойи давомида Фарғона вилоятидан ташқи бозорларга 20,2 минг тонна хурмо жўнатилган бўлиб, мазкур кўрсаткич шу даврда Ўзбекистондан экспорт қилинган хурмонинг умумий ҳажмидан 32,6 фоизни ташкил этади.\nЎзбекистон жаҳондаги энг йирик хурмо экспортёрларидан бири бўлиб, сўнгги бир неча йил ичида ушбу маҳсулотнинг энг йирик жаҳон экспортёрлари Топ-5 талигидан жой олган. Аммо 2021 йилда хурмонинг оммавий йиғим-терими одатдагидан 10 кун кеч бошланди ва 2021 йилнинг қиш фасли ҳамда эрта баҳорида кузатилган об-ҳаво аномалиялари туфайли ҳосил 2020 йилга нисбатан паст бўлди. Натижада, 2021 йили экспортёрларнинг фермерлардан харид нархлари 2020 йилга нисбатан юқори эди. 2021 йилда Ўзбекистондан хурмо экспорти ҳажми ўтган йилга нисбатан 23 фоиз кам бўлди. Ўтган йилги об-ҳаво аномалиялари Ўзбекистон хурмоси ҳамда бошқа турдаги мева, ёнғоқ ва сабзавотларнинг нархи, шунингдек, экспорт ҳажмига қандай таъсир кўрсатгани ҳақида батафсил маълумот олиш учун EastFruit экспертларининг таҳлилини ўқинг.\n23 Апр 22 22 Апр 22 01058


NIHOL компаниясидан “ҳимоя чизиғининг” комплекс кўриниши\nNIHOL компанияси мижозлар фаолиятининг хусусиятларини, эҳтиёж ва вазифаларини инобатга олган ҳолда, ахборот хавфсизлигини таъминлашда уларга комплекс ёндашувни таклиф этади.\nЎзбекистонда “Ахборот хавфсизлиги” тушунчаси, муваффақиятни ўз олдига мақсад қилиб қўйган ҳар бир замонавий корхона бизнес маданиятининг амалиётига янада мустаҳкам кириб бормоқда. Ахборот тизимларининг хавфсизлигини таъминлаш масалалари устувор вазифага айланмоқда, ахборот хавфсизлигининг малакали ва комплекс ривожланиши эса алоҳида аҳамият ва долзарбликни касб этмоқда\nАмалиёт шуни кўрсатмоқдаки, ахборот хавфсизлиги масаласи жуда мураккаб бўлиб, кўп вақт, куч ва молиявий харажатларни сарф қилишни талаб қилади. Шу билан бирга, барча ахборот ҳужумларидан тўлиқ ҳимояни таъминлайдиган айнан бирон бир универсал мавжуд эмас. Лекин, шунга қарамай, комплексли ёндашувдан фойдаланган ҳолда ахборот хавфсизлигини таъминлашда юқори ижобий натижаларга эришиш мумкин.\nАХга комплекс ёндашув жараёнида, қуюдаги жиҳатларга алоҳида эътибор қаратиш керак:\nмижознинг ахборот хавфсизлиги муаммоларини ўрганиш;\nкорхона ахборот ресурсларининг тузилмасини таҳлил қилиш, корхонадаги мавжуд бўлган заифликларни аниқлаш ва ўрганиш;\nмижознинг эҳтиёжлари ва молиявий имкониятларига асосланган ҳолда ечимни ишлаб чиқиш;\nмуайян мижозлар учун долзарб масалага айланаётган баъзи бир жиҳатлар.\nАхборот хавфсизлигини таъминлашда ушбу ёндашув ўта мураккаб ва индивидуал бўлиб, ушбу корхона учун ахборот таҳдидларининг энг таҳликали турларини ҳисобга олган ҳолда, фойдаланилаётган маҳсулотлар ўз мақсади ва функционали жиҳатдан ҳар хил бўлиши лозим, чунки бу ўз навбатида керакли дастурий-аппарат маҳсулотларидан фойдаланиш имконини беради.\nБугунги кунда мижозларнинг муайян муаммоларини ҳал қилиш учун “ҳимоя чизиғида”, NIHOLнинг ишончли ва узоқ муддатли ҳамкорлари бўлган дунёнинг етакчи вендорларидан энг яхши маҳсулотлар тақдим этилмоқда.\nШу сабабли, NIHOL компаниясининг малакали ва юқоритажрибали мутахассислари, маълум бир йўналиш ёки бутун мажмуанинг ахборот хавфсизлигини таъминлаш масаласида якуний мижознинг муаммоларига қарши самарали ва оптимал ечимларни ишлаб чиқа оладилар. Бизнинг таклифларимиз нафақат дастурий-аппарат комплексларини, балки ахборот хавфсизлигини таъминлашда муайян масалаларда юқори натижаларга эришган дунёнинг етакчи вендорларининг фақатгина дастурий комплексларини ҳам ўз ичига олади.\nБиз мижозларимизга ҳозирги тенденцияларни ҳисобга олган ҳолда хавфсизлик архитектурасини янгилаш ва қайта тузиш, ахборот хавфсизлигини таъминлаш бўйича мавжуд дастурларни таҳрир қилиш, ҳамда корхона, ташкилот, компаниянинг киберхавфсизлик бўйича истиқболли доктринасини ишлаб чиқаришда ёрдам беришга тайёрмиз.\nБугунги кунда, бизнес тузилманинг самарали ривожланишида юзага келиши мумкин бўлган хатарларни, шу жумладан ахборот хавсизлигини ҳам инобатга олиш керак. Муваффақиятли бизнеснинг зарур қоидасига айланиб бораётган ахборот хавфсизлигини таъминлашни корхонанинг бюджет харажатлари қаторига қўшиш, долзарб масалага айланмоқда.\nАхборот хавфсизлигини таъминлаш каби муҳим соҳада юқори малака ва тажрибага эга бўлган NIHOL мутахассиларининг малакали жамоаси, ҳар доим мижоз учун зарур бўлган “ҳимоя чизиғини” танлашда малакали ёрдам кўрсатади.\nСизнинг муаммоларингизни ҳал қилишда ёрдам беришдан мамнун бўламиз!


“Навбаҳор”нинг ўз майдонидаги ғалабасиз серияси тўрт ўйинга етди / CHAMPIONAT.asia\n“Навбаҳор”нинг ўз майдонидаги ғалабасиз серияси тўрт ўйинга етди\n30 сен 19:06\nНаманганнинг “Навбаҳор” клуби 20-турни ўз майдонида “Олмалиқ”қа қарши ўтказиб мағлуб бўлди – 1:3.\nШундай қилиб водий клубининг ўз уйидаги ғалабасиз серияси тўртта ўйинга етди.\n“Лочинлар” охирги марта биринчи давранинг сўнгги туридан ўрин олган “Металлург”га қарши ўйинда Косонсойда зафар қучишганди (2:1). Ундан сўнг “Нефтчи” ва “Динамо” билан дуранг қайд этилди, “Бухоро”га 2:3, “Олмалиқ”қа 1:3 ҳисобларида имконият бой берилди.\nЎз майдонидаги тўрт ўйинлик ғалабасиз серия охирги марта 2011 йил қайд этилганди. Ўшанда Наманган клуби ўз уйида “Шўртан”, “Андижон” ва “Насаф” билан дуранг ўйнаб, “Олмалиқ”қа ютқазиб қўйганди.\nУмуман олганда “Навбаҳор” бу мавсумда ўз майдонидан кўра сафарда кўпроқ очко олган. Косонсойда кечган 10та ўйиндан 9 очко жамғарилган бўлса, сафардаги 10та баҳсда 11 очко қўлга киритилган. Бу йил ўз майдонидаги ўйинларда энг кам очкони айнан “лочинлар” жамғаришган. Иккинчи даврада ҳозирга қадар ўз майдонида ғолиб бўла олмаган ягона клуб ҳам айнан “Навбаҳор” ҳисобланади.


FAZ газетаси: Германия фуқаролари уруш ҳолатига озиқ-овқат ғамлашлари керак бўлади\n21:03 / 21.08.2016\nГермания фуқаролари жиддий табиий офатлар ёки урушлар юз берадиган бўлса, биринчи 10 кун ўзларини барча зарурий нарсалар билан таъминлашлари керак бўлади. Бу Frankfurter Allgemeine (FAZ) газетаси ихтиёрига тушган Германия фуқаролик мудофаасининг янги концепциясида кўзда тутилган. Федерал ҳукумат бу концепцияни 24 августда муҳокама қилмоқчи.\n"Аҳолига ўзларининг 10 кунлик озиқ-овқат захираларини сақлаш буюрилади", дейилмоқда концепцияда.\nБундан ташқари, аҳоли ўзини бир одамга бир кунга 2 литр ҳисобидан 5 кунлик ичимлик суви билан таъминлаш бўйича чоралар кўриши керак бўлади.\nУмуман олганда, янги концепцияга кўра, аҳоли давлат муаммоларнинг ечимини ўз зиммасига олгунча ўзини озиқ-овқат, сув, энергия ва нақд пул билан таъминлашга қодир бўлиши лозим.\nШунингдек, ишончли сигнализация тизими мавжудлиги, биноларнинг мустаҳкамланиши ва соғлиқни сақлаш тизимининг нормал ишлашини таъминлашнинг муҳимлиги таъкидлаб ўтилган.\nFAZ маълумотларига кўра, Германияда бунга ўхшаш концепция совуқ уруш тугаган 1989 йилдан бери биринчи марта киритилмоқда. У бундестагнинг бюджет масалалари бўйича қўмитаси буюртмаси бўйича мамлакатнинг миллий хавфсизлик йўриқномасини акс эттирувчи "Оқ китоб" билан бир вақтда ишлаб чиқилди.\n69 саҳифалик ҳужжатда Германияга мамлакатни ҳимоя қилишнинг анъанавий воситаларини қўллашни талаб қилувчи ҳужум амалга оширилишининг имконияти пастлиги таъкидлаб ўтилган. Бироқ хавфсизлик чоралари келажакда тўлиқ истисно қилиб бўлмайдиган бундай хавфли сценарийларнинг ҳисобга олинишини талаб қилади.\nҲужжат муаллифларининг фикрича, бу соҳадаги амалдаги механизмлар қониқарли ҳисобланмайди.\nГермания озиқ-овқат захираси


инновацион / Теглар бўйича қидирув / Fikr.uz\nТошкент ахборот технологиялари университети Нукус филиали талабаси Давид Қонарбоев истеъдодли ёшлардан.\nИлм-фан 8 декабр 2018, 11:39\nКомпьютер инжиниринги факультетининг 4-курсида таҳсил олаётган ёш дастурчи ахборот технологиялари соҳасида янги-янги инновацион ғоялар устида изланмоқда. Ўз лойиҳалари билан мамлакат миқёсидаги инновацион кўргазма ва танловларда фаол иштирок этиб келади. 2017 йили пойтахтда ўтказилган “Чет тилларни ўргатувчи энг яхши дастур ва ишланмалар” танловида “Қалпоқча” номли дастури билан 3-ўринни эгаллаган. Жорий йил октябрь ойида ўтказилган “InnoWeek” инновацион ғоялар ҳафталигида эса “Ёш инноватор” номинациясига сазовор бўлди. Шунингдек, уяли алоқа ёрдамида бошқариладиган робото-техникалар ҳамда ахборот-технология дастурларини яратишга эришган.\nмустақиллигининг 27 йиллиги\nТаълим жараёни сифатига ноанъанавий методлар аҳамиятини биласизми?\nИлм-фан 9 сентябр 2017, 14:58


Ижтимоий тармоқларда бир зумда шов-шув бўлган ушбу хабар мазкур ҳаракатларнинг эҳтимолий оқибатларини тушуниб етганларни ёқа ушлашга мажбур қилди. Ертўлалар кўп квартирали уйларда жой мулкдорлари умумий мол-мулкининг бир қисми, уларнинг умумий улушдаги мулки ҳисобланади. Бу мол-мулкдан мулкдорлар эмас, ҳокимлар фойдаланишни бошласа нималар бўлади. Бу худди бегона шахслар квартирангизга кириб олиб, қизғин фаолиятни бошлаб юборишига ўхшайди.\nУмумий мол-мулкнинг алоҳида қисмларини ижарага ва фойдаланишга бериш тўғрисидаги қарор ҳокимлар томонидан эмас, балки умумий йиғилишда жойлар мулкдорлари томонидан қабул қилинади. Ертўлалардан фойдаланиш йўлидаги чекловларни қисқартириш – анчайин мунозарали масала. Амалдаги қонун ҳужжатларида ертўлалардан фойдаланишнинг тартиби белгиланган. Чеклов бериш ёки уни рад этишга фақатгина белгиланган тартиб бузилганда йўл қўйилади. Назарда тутилаётган чекловларни қисқартириш мулкдорларнинг умумий мол-мулкига дахл қилиш эмасми ахир?\nБу борадаги илк шабадалар ўтган йили эса бошлаган эди, ўшанда ҳокимиятлардан вакиллар пойтахтнинг кўп квартирали уйларидаги ертўлаларга алоҳида эътибор бера бошлади, уларнинг ҳолати ҳақида маълумотлар тўплашди. Ширкат раҳбарлари хавотирга тушишди: қайси жин урдики, бегона шахслар уларнинг умумий мол-мулки билан қизиқиб қолишди. Ширкатдагиларнинг бу ажабланишларига шаҳар ҳокимияти ертўлаларни тадбиркорларга вақтинчалик ижарага бериш борасида ўрганиб чиқиш топшириғини берганлигини айтишган. Бу ишлар банд бўлмаганларни иш билан таъминлаш, тадбиркорликни қўллаб-қувватлаш мақсадида олиб борилаётганини айтишган. Ишсизларни ишга жойлаштириш ва бизнесни ривожлантириш – муҳим ижтимоий-иқтисодий вазифа. Лекин бу вазифа хусусий мулк ҳуқуқини бузиш ҳисобига амалга оширилмаслиги керак-да.\nКўп квартирали уйлардаги ертўлалар кичик бизнес учун ҳар доим жозибадор бўлиб келган. Лекин уларни ижарага беришда доим ҳам белгиланган тартибларга риоя қилинавермаган. УМШларнинг кўплаб раҳбарлари турли йилларда берилган ҳокимларнинг рухсатномалари асосида ижарага олувчиларнинг ноқонуний хатти-ҳаракатлари устидан ҳалигача низолашиб юрган ҳоллар учрайди.\nЯна бир жиддий масала: бу ишларга умумий мол-мулкнинг эгалари қандай муносабат билдиришар экан? ККУ бошқарув органлари мулкдорлар билан келишган ҳолда ертўлаларни ижарага бериб, бунинг ортидан умумий мол-мулкни сақлаб туриш учун қўшимча маблағлар ишлашади. Одатда бундай ҳаракатлар муайян вазиятларда қонун ҳужжатларига риоя этилган ҳолда амалга оширилади. Аксарият вазиятларда эса ертўлалар – бу техник жойлар ҳисобланиб, бу ерларда уй ичи муҳандислик тармоқлари ва коммуникациялари, электр, сантехника жиҳозлари ўрнатилган бўлади. Баъзи ертўлаларда кўп квартирали уйларни иссиқ сув ва иситиш тизими билан таъминлайдиган иссиқлик трассалари, беркитиш арматурасига эга бўлган иссиқлик қувватини ҳисобга олиш шохобчалари ўтган бўлади. Булар ҳам мулкдорларнинг умумий мол-мулки ҳисобланади. Бундай жойларни ижарага бериш – ижарачилар учун ҳам, мулкдорлар учун ҳам хавфсизликка таҳдиддир.\nКўпинча ертўлаларни ижарага берганда уй ичида жойлашган коммуникацияларга ўтиш қийинлашиб қолади. Умумий уй тармоқлари аварияга учраганда, агар бу жойлар ижарага олинган бўлса, ширкатлар, БК ёки авария хизматларининг тунги вақтларда, дам олиш ва байрам кунларида у ерга кириши қийинлашади. Хусусий мулк ҳуқуқига риоя қилиш ва оқилона ёндашув бу борада асосий дастуриламал бўлишига умид қиламиз.


“Юзга босма-юзга кир”\nЮртимизда йўл-транспорт ҳодисаларининг олдини олиш, ҳаракат хавфсизлигини таъминлаш мақсадида “Ҳаракат хавфсизлиги” тадбири ўтказилмоқда. Шу мақсадда 2016 йил 26-декабрь куни Андижон “Саййид Муҳйиддин махдум” ўрта махсус ислом билим юртида “Юзга босма-юзга кир” мавзусида тадбир ўтказилди.\nТадбирда Олтинкўл туман ЙҲХБ бошлиғи катта инспектор сержант Қодиров Алёрбек иштироқ этди. Тадбирни ўқув ишлари бўйича билим юрти мудири ўринбосари в.б. Рустамжон Махмудов очиб берди.\nАлёрбек Қодиров ўқувчи-ёшларни ҳаракат хавфсизлиги қоидаларига амал қилмаслик оғир оқибатларга олиб келиши мумкинлиги ҳаётий мисоллар орқали тушунтириб берди. Жойларда ҳайдовчи ва пиёдаларни ҳушёрликка чорловчи тарғибот воситалари ўрнатилгани, транспорт воситаларининг теҳник ҳолатини кўрикдан ўтказиш, йўл ва йўл белгилари созлигини таъминлаш, ҳайдовчилар саломатлигини мунтазам текшириб бориш доимий назоратга олингани ҳақида маълумотлар берилди.\nТадбирда талабалар ҳаракат хавфсизлиги қоидаларига тўлиқ амал қилишлари ва ўтиш ва белгиланган жойлардан юришлари, йўлда турли ҳил эшитиш мосламаларини тақиб юрмасликлари кераклиги алоҳида таъкидланди. Шундан сўнг талабаларни қизиқтирган саволларига жавоб берди.\nАндижон “Саййид Муҳйиддин махдум” ўрта махсус ислом билим юрти маънавий-маърифий ишлари бўйича мудир ўринбосари в.б.\nДругие материалы в этой категории: « “Ақлли” автобуслар\tХАЛҚИМИЗНИНГ ИШОНЧИ ЮКСАК, УМИДИ КАТТА »


"Динамо" устози: Самарқандлик мухлислар қўллаб туришса, амалдаги чемпион билан ҳам жиддий кураш олиб борамиз\n8 ноябрь, 2017, 23:23\nОлий Лига 28-тури доирасида Самарқандда Фарғонанинг “Нефтчи” клубини қабул қилган «Динамо» жамоаси жуда муҳим ғалабага эришди. Учрашувдан кейин «Динамо» бош мураббийи Олег Тюлькин учрашув борасида фикр билдирди. Бу ҳақда Самарқанд клуби матбуот хизмати хабар бермоқда.\n«Курашларга бой муросасиз учрашув гувоҳига айландик. Биз осонликча таслим бўлмаслигимизни исботлай олдик. Бутун учрашув давомида йигитларимиз фақат ғалаба илинжида олдинга боришди ва ниҳоят мақсадимизга етиб гол ура олдик. Ҳимоячи бўлишига қарамай Аднан Ораховац учрашув давомида ҳужум чизиғини ҳам кучайтиришга интилди. Якунда бош билан ажойиб гол уриб, ғалаба келтирди. Йигитларимиздан миннатдормиз.\nКўриб турибсиз, «Динамо» футболчилари нафақат жамоа ёки мухлислар учун, балки ўз шаънилари учун, кейинги йил Олий Лигада тўп суриш учун майдонда бор имкониятларини ишга солишмоқда. Бугунги баҳсда буни яна бир бор исботлашди. «Динамо» лигада қолиш учун сўнгги нафасгача курашади.\n«Нефтчи» жамоасининг охирги баҳсда амалдаги чемпион «Локомотив» билан дуранг ўйнаганлиги бу жамоанинг кучини билдирарди. Муҳими бугун уч очкони олдик, энди кейинги турда яна ўз майдонимизда «Локомотив»га қарши майдонга тушамиз. Самарқандлик мухлислар жамоамизни бугунгидек қўллаб-қувватлаб турсалар, амалдаги чемпион билан ҳам жиддий кураш олиб борамиз», - дейди Олег Павлович.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари “Орзу лайнери” Ўзбекистонга илк парвозини амалга оширди\t14:52, 31 август 2016\t2016 йилнинг 31 август куни “Ўзбекистон ҳаво йўллари” Миллий авиакомпаниясида BOEING 787-8 Dreamliner самолётини кутиб олиш тантанали маросими ўтказилди. Ушбу тантанага авиакомпания жамоаси кўтаринки руҳда тайёргарлик кўрди.\nТадбирни “Ўзбекистон ҳаво йўллари” МАК бош директори Валерий Тян кириш сўзи билан очди: “Dreamliner самолётининг мамлакатимизга илк парвози Boeing компанияси билан 1996 йилдан бери давом этиб келаётган ҳамкорликнинг янги истиқболли босқичига қадам қўйилганидан дарак беради. Сентябрь ойидан бошлаб “Ўзбекистон ҳаво йўллари” авиакомпаниясининг йўловчилари BOEING 787-8 Dreamliner самолётида парвоз қилганда янги таассуротларни, ўзгача ҳис-туйғуларни бошдан кечиришидан жуда ҳам мамнунмиз. Бу самолёт мамлакатимиз мустақиллигининг 25 йиллик тўёнасига ажойиб совға бўлди”. Шундан кейин Ўзбекистон республикаси бош вазирининг ўрибосари Рўзиқулов У.У. сўзга чиқиб, тадбир иштирокчиларини байрам билан қутлади. АҚШнинг Ўзбекистондаги элчиси Памела Спратлен ҳам барчани мустақиллик байрами билан қутлаб, бу ҳамкорликдан мамнунлигини таъкидлади. Замонавий, янги лайнер Ватанимиз мустақиллигининг 25 йиллига муносиб совға бўлди. Самолётни Ўзбекистон Миллий авиакомпаниясининг экипажи: йўриқчи Иосиф Зак, МАК учувчилар мажмуаси янги Вoeing 787-8 учувчилар отряди командири Асаджон Турсунов ҳамда авиакомпаниянинг бош штурмани Станислав Гурфинкель бошқарди. Сиэтлдан Тошкентгача 12 соатга яқин давом этган узлуксиз парвоз муваффақиятли равишда бажарилди. Dreamliner ни Вoeing корпорациясининг заводидан “Ўзбекистон ҳаво йўллари” Миллий авиакомпанияси Бош директорининг ўринбосари Геннадик Харлап ва “Uzbekistan airways technics” авиакорхонасининг эксплуатация бўйича директор ўринбосарлари Андрей Маргачёв ва Валерий Косовлар қабул қилиб олдилар.


Россияда 1 февралдан бошлаб ижтимоий тармоқлар таркибига қўйиладиган талаблар кучайтирилмоқда\n1 февраль, душанба кунидан Россияда ижтимоий қонунларга қўйиладиган талабларни кучайтирувчи федерал қонун кучга киради. Тармоқ эгаларидан тақиқланган таркибни қидиришлари ва блоклашлари талаб этилади.\nБундан буён жамоат тармоғида уятсиз митингларга беҳаё иборалар ва таклифномалар пайдо бўлишига йўл қўйилмайди. Аввалроқ, «экстремистик» материалларни нашр этишни тақиқловчи қонун чиқарилганди, унга Россия ҳукумати кўпинча “Роскомнадзор”нинг расмий позициясига тўғри келмайдиган фикрларни киритади.\nҲокимият томонидан тақиқланган матнларни ўчиришни рад этганлик учун сайт эгаси 100 минг рубль (1,3 минг доллар) миқдорида жарима тўлаши керак. Агар тармоқ юридик шахс бўлса ёки видеохосингга эгалик қилса 3 дан 8 миллион рублгача (39-106 минг доллар). Такрорий қоидабузарликлар учун тармоқ эгаси йиллик даромаднинг 20% гача йўқотиши мумкин.


14:21 19.12.2020 (Янгиланган 14:25 19.12.2020)\nҲозирда мазкур ҳолат юзасидан Қарши шаҳар прокуратураси томонидан терговга қадар текширув ҳаракатлари ўтказилмоқда.\nТОШКЕНТ, 19 дек - Sputnik. Қаршида 13 нафар ўсмир ис газидан заҳарланганиши бўйича терговга қадар текширув бошланди, деб хабар бермоқда Бош прокуратура матбуот-хизмати.\nМаълумотларга кўра, бугун 19 декабрь куни эрталаб Қарши шаҳридаги хусусий ўқув марказларидан бирининг ётоқхонасида яшовчи 13 нафар ўсмир ётоқхонага ўрнатилган газ билан ишлайдиган иситиш қозонидаги носозлик сабабли заҳарланишган.\nТекширув олиб борилиши устидан Қашқадарё вилояти прокуратураси томонидан назорат ўрнатилган.\nНоябр ойининг биринчи ярмида Ўзбекистон Сенатининг Мудофаа ва хавфсизлик масалалари қўмитаси раиси Қутбиддин Бурҳонов 2020 йилда ис гази ва газ портлашидан жабр кўрган фуқаролар сони ҳақида маълумот берган эди.\nУнга кўра, 2020 йилнинг ўтган даврида ис газидан заҳарланиш билан боғлиқ жами 52та ҳолат содир бўлиб, уларда 69 нафар фуқаро жабрланган, 61 нафари вафот этган. Газ портлаши билан боғлиқ 12та ҳолат кузатилиб, уларда 147 нафар фуқаро жароҳатланган, 19 нафари вафот этган.


28.08.2018 14:27 0 169\nКеча, 27 август куни Ўзбекистон Республикаси Биринчи президенти Ислом Каримов номидаги кутубхона ўз ишини бошлади.\nКутубхона ўзига хос тарихга эга бинода жойлашган. Истиқлолнинг дастлабки йилларида Ўзбекистон Республикасининг Биринчи президенти бу бинода кенг жамоатчилик вакиллари билан учрашган, хорижий давлатларнинг мамлакатимизга ташриф буюрган дастлабки делегацияларини қабул қилган. Бу ерда Ислом Каримов чет эл давлатларининг биринчи элчиларидан ишонч ёрлиқларини қабул қилиб олган.\n«Оқсарой» қурилганидан кейин бинода Биринчи президентнинг матбуот хизмати фаолият юритган.\nКутубхонанинг очилиш маросимида Татьяна Каримова, кенг жамоатчилик, илмий ва маданий доира вакиллари иштирок этдилар.\nИслом Каримов Оқсарой кутубхона


Еврокомиссия раҳбари ўзи учун охирги саммитда кўзига ёш олди (видео)\n23:23 / 18.10.2019\nЕврокомиссиянинг октябрда ваколати тугайдиган раҳбари Жан-Клод Юнкер Европа Иттифоқи саммитининг якуний матбуот анжуманида кўз ёшларини тия олмади. Матбуот анжумандан олинган лавҳалар Еврокомиссиянинг Twitter’даги саҳифасида жойлаштирилган.\nУшбу саммит Юнкер Еврокомиссия раҳбари сифатида иштирок этган охирги саммит бўлди. “Мен умримнинг охиригача Европага хизмат қила олганимдан фахрланиб юраман”, деб айтган Юнкер титроқ босган овоз билан ва шундан кейин кўзига ёш олган.\nЕврокомиссия раҳбари нутқи вақтида унинг фаолиятини ёритиб борган Европа кенгаши раиси Дональд Тускга “дўстлиги ва мураккаблиги” учун миннатдорлик билдирган.\nЛюксембурглик сиёсатчи Юнкернинг Еврокомиссия раҳбари сифатидаги ваколатлари октябрда ниҳоясига етади. Унинг ўрнини Германиянинг собиқ мудофаа вазири Урсула фон дер Ляйен эгаллайди. Эътиборлиси, дер Ляйен бу лавозимни эгаллайдиган илк аёл бўлади.\n20:16 / 21.01.2020\nТрамп Еврокомиссия раҳбари билан «катта савдо битими»ни муҳокама қилмоқчи\n10:46 / 16.07.2019\n21:36 / 04.06.2019\nЗеленский Порошенкодан кўра яхшироқлигини айтди


22:57 / 31.05.2017 3847 pdf Ўқиш режими + -\nСавол: Шайх ҳазратлари рўза рамазон ойи муборак болсин. Мен Россия давлатидаман ҳазрат бу ерда рўза 9 июль-хайит 8 август деб белгиланган. Биз рўзани 9 июльда бошладик бу ерда каендарлар шундай чикарилган эди. Сизни берган жавобларизга караганда рўза 10 июльдан бошланган экан ҳазрат шу хакда киска тушунтирсаиз сизни жавобизни бу ердаги коплаб рўзадорларга етказган болар эдим. Аллоҳ рози болсин\nРоссияда тақвим бўйича аввалдан рўзанинг бошланиши ва ҳайит куни эълон қилинди. Бошқа ерларда ойни кўриб рўзанинг бошланиши аниқланди. Сизлар ўша ернинг амалини қилаверинглар.\n15:32 / 01.06.2017 2312\n2450 20:05 / 26.04.2016\n3560 05:46 / 21.04.2017\n2204 01:27 / 19.04.2017\n2974 09:25 / 16.10.2017\n64400 11:56 / 10.10.2018\n15896 15:03 / 10.03.2020


928 Ўқиш режими + -\nДарҳақиқат, бу ҳадис Исломнинг моҳиятини ифодаловчи муҳим ҳадислардан бири бўлиб, динимизнинг аксар ҳукмлари учун пойдевор – асос ҳамдир. Уламоларнинг ушбу ҳадис ҳақида айтган сўзлари бунга ёрқин далил бўла олади.\nИмом Абу Довуд айтадилар:«Амаллар ниятлар биландир» ҳадиси Исломнинг ярмидир. Негаки дин ё зоҳирда бўлади, ё ботинда. Зоҳирда кўринадигани амал, ботиндагиси эса ният бўлади». Имом Аҳмад ва Шофеий айтадилар: «Амаллар ниятлар биландир» ҳадисига илмнинг учдан бири дохил бўлади. Негаки банданинг амаллари қалби, тили ва қолган аъзолари билан касб қилинади. Қалб билан ният қилиш айни шу уч қисмдан биридир».\nШунинг учун олимлар ўз китобларини ана шу ҳадис билан бошлашни афзал кўрганлар. Чунончи, имом Бухорий шу ҳадисни «Ал-Жоме-ус-Саҳиҳ» китобининг бошида келтирганлар. Имом Нававий ҳам ўзларининг учта китоблари: «Риёзус-солиҳийн», «Ал-азкор» ва «Арбаийн»ни худди шу ҳадис билан бошлаганлар. Бундан мурод ушбу китобларни ўрганувчи инсон илм олишда ҳам, бошқа солиҳ амалларида ҳам аввалданоқ ниятни Аллоҳ таоло учун холис қилмоғи лозимлигига ишорадир.\nБундан ташқари, Имом Бухорий ривоятларида келишича, Расулуллоҳ соллаллоҳу алайҳи васаллам бу ҳадисни хутбада айтганлари, кейин Умар розияллоҳу анҳу ҳам уни хутбада айтиб ўтганликлари ушбу ҳадиснинг аҳамиятини янада таъкидлайди. Абу Убайд айтадилар: «Ҳадислар орасида бундан-да сермазмуни ва муҳимроғи йўқдир».\nҲадиснинг ворид бўлиши\nИмом Табаронийнинг «Ал-мўъжамул-кабийр» китобида Абдуллоҳ ибн Масъуд розияллоҳу анҳудан ривоят қилинган ҳадисда келишича:\n«Орамизда Умму Қайс деган аёлга совчи қўйган бир киши бор эди. У аёл: «То ҳижрат қилмагунингча, сенга турмушга чиқмайман», – деб туриб олди. Шунда ҳалиги одам ҳижрат қилиб, ўша аёлга уйланиб олди. Шу боис биз уни Умму Қайснинг муҳожири деб атардик».\nСаид ибн Мансур ўзларининг «Сунан» китобларида имом Бухорий ва Муслим шартларига кўра олинган иснод билан Абдуллоҳ ибн Масъуд розияллоҳу анҳудан ривоят қиладилар: «Бирон (дунёвий) нарса тамасида ҳижрат қилган киши учун «Умму Қайснинг муҳожири» деб ном олган кишининг ажридан бошқа ҳеч нарса йўқдир».\n1. Барча амаллар учун ният шартдир\nМукаллаф бандалардан содир этиладиган амаллар фақат ният билан амалга оширилсагина, шаръан эътибор қилиниши ва эвазига ажр-савоб ёзилишига уламолар иттифоқ қилишган.\nНамоз, рўза, ҳаж каби мустақил ибодатларда ният қилиш ибодат рукнларидан бири ҳисобланади. Алоҳида ибодат саналмайдиган, балки таҳорат, ғусл каби васила (восита) бўлган амалларда эса ният қилишнинг ҳукми ихтилофлидир. Ҳанафий мазҳабига кўра бундай василалардаги ният савоб ҳосил бўлиши учун мукаммаллик шарти ҳисобланади (яъни ният қилинмаса ҳам таҳорат, ғусл дуруст саналаверади, лекин ният қилинса, янада мукаммал бўлади). Шофеий ва бошқа имомлар мазҳабларида эса ҳамма ибодатлардаги сингари василаларда ҳам ният амалнинг дуруст бўлиш шартларидан биридир, шу боис ниятсиз бажарилган василалар дуруст ҳисобланмайди.\n2. Ниятнинг вақти ва ўрни\nНиятнинг вақти намоздаги такбиратул эҳром сингари ва ҳажда эҳромга кириш сингари ибодатнинг бошидадир. Бироқ рўза ибодатида тонг киришини аниқ билиш қийинлиги туфайли, ниятнинг вақти рўза бошланиш вақтидан бироз илгарироқдир.\nНиятнинг ўрни эса қалбдир. Уни тилга чиқариб талаффуз қилиш шарт эмас. Ният қилишда ният қилинаётган ибодатни тайин қилиб, бошқасидан ажратиш шарт. Масалан: «Намоз ўқишни ният қилдим»дейиш кифоя эмас. Албатта: «Пешин ёки аср намозини» деб тайин қилиш шарт.\n3. Ҳижратнинг вожиблиги\nЯшаётган жойида ўз динини изҳор қилиш, яъни Исломнинг асосий фарз амалларини бажариш қўлидан келмаётган мусулмонга бундай куфр ўлкасидан ҳижрат қилиши вожибдир. Ушбу ҳукм барча замонларга тегишли. Аммо «(Макка) фатҳидан сўнг ҳижрат йўқдир» ҳадисига келсак, унинг маъноси қуйидагича: «Маккаи Мукаррамадан бошқа ерга ҳижрат қилинмайди, чунки у ер ҳам эндиликда Ислом еридир».\nҲижрат деб қуйидаги нарсаларга ҳам айтилиши мумкин:\n— Аллоҳ таоло қайтарган нарсалардан ўзини тийиш («Муҳожир Аллоҳ қайтарган нарсадан қайта олган кишидир»);\n— Мусулмон киши ўз биродарини уч кунгача ҳажр қилиши, яъни алоқасини узиши.\nБироқ гоҳида мусулмон киши маъсият қилишдан қайтмаётган биродарини уч кундан ортиқ ҳажр қилиши зарур бўлиши ҳам мумкин. Шунингдек, итоатсиз хотинни одобга чақириш учун ҳам ҳажр қилиш жоиз.\n4. Ким бир солиҳ амални ният қилган бўлса, бироқ хасталик, ўлим ёки шунга ўхшаш сабаблар туфайли уни бажаролмай қолса, унинг учун ажр олаверади\nҚози Байзовий айтадилар: «Амаллар ниятсиз дуруст бўлмайди. Чунки узрли сабаб туфайли қила олмаса, киши амалсиз ниятга савоб олади. Аммо ниятсиз амал чанг-тўзон каби тўзғиб кетади. Амал билан ниятнинг мисоли танадаги руҳнинг мисоли кабидир. Тана руҳсиз яшай олмайди, худди шунингдек руҳ ҳам бу оламда жасадсиз кўрина олмайди».\n5. Амал ва ибодатларни ихлос билан бажармоқ\nОхиратда ажру савобга эга бўлиш ҳамда дунёда тавфиқ ва нажот топиш учун амал ва ибодатларимизда Аллоҳга ихлос қилмоғимиз лозим.\n6. Ҳар қандай фойдали ва яхши амал ният, ихлос ва Аллоҳ таолонинг розилигини исташ билан ибодатга айланади.\n08:02 / 24.12.2016 1423\nҲиндистонда карикатура чизиб, Пайғамбаримиз алайҳиссаломга нисбат берилган суратли китобларни чоп қилган нашриёт ёпиб қўйилди. Жорий йилнинг 29 январь давоми...\n21:40 / 27.02.2017 1792\n02:36 / 25.01.2017 1612\n01:07 / 07.12.2018 789


ЖУPНАЛИСТЛАP – ЗАМОН ҚАҲPАМОНЛАPИ - AmuNews.uz - энг сўнгги янгиликлар\nЖУPНАЛИСТЛАP – ЗАМОН ҚАҲPАМОНЛАPИ\nлекин менга журналистлар ёқади”.\nЎзбекистонда ХV асрнинг ўрталарига келиб замонавий журналистикага асос солинди. Шундан буён кўпгина нашрлар пайдо бўлди ва халқ манфаати йўлида чоп этилди. Албатта, бунда миллий журналистикамизнинг атоқли намояндалари ўз жонини жабборга бериб ҳақиқат учун курашди. Улар орасида М. Беҳбудий, М.Абдурашидхонов, А.Авлоний, И.Обидий, У.Асадуллахўжаев ва шу сингари адиблар бор эди. Дастлабки газеталардан эса “Туркистон вилояти газети”, “ Туркестанский ведомости”, “Тараққий” ва бошқа газеталарни айтишимиз мумкин. Айнан “Тараққий” газетаси чоп этилган сана, яъни, 27 июнь Ўзбекистон Pеспубликaсининг Биринчи Президенти Фармонига биноан Матбуот ва оммавий ахборот воситалари ходимлари куни деб эълон қилинган. Шу йили ўзбек матбуотининг тўнғич газетаси бўлмиш “Тараққий”нинг чоп этилганлигига 114 йил тўлди.\nЗамон ривожланган сари журналистикамиз ҳам ривож топди. Бугунги кунда пандемия даврида журналистлар “Замон қаҳрамонлари” дея эътироф этилмоқда. Албатта, тезкор хабар ва янгиликларга бўлган эҳтиёж кун сайин ортиб бораётгани хеч кимга сир эмас. Мана шу жиҳатдан блогер ва журналистлар тезкорлик билан иш фаолиятини олиб бормоқдалар. Бугун биз “Дунё ҳамжамиятида журналистларнинг ўрни қанчалик ортди?” деган савол билан соҳа вакиллари ва фуқароларга интернет тармоқлари орқали мурожаат этиб, суҳбатлашдик.\nЎрозбой АбдураҲмОнов, Ўзбекистон ва Қорақалпоғистон халқ ёзувчиси:\nКарантин даврида инсониятнинг бошига тушган умумий дард журналист ва блогерларнинг масъулиятини кучайтиради. ОАВ ва ижтимоий тармоқларда ёлғон ва ваҳималарнинг камайишига ҳаракат қилиш керак, айниқса, матбуотнинг ёлғон ташишига йўл қўйиб бўлмайди. Хабар тезлиги ортгани сари ёлғонлар тезлиги ҳам ортади. Муаллифлар позитив позициядан кўпроқ таҳлилларга эътибор бергани маъқул. Сенсация қувмаслик керак. Одамларнинг руҳини кўтарадиган хабар ва таҳлилларга зарурат кучаймоқда.\nМухтор Худойқулов, ёзувчи, журналист:\nМатбуот, яъни ОАВ ижтимоий ҳаётнинг барча томонларини ўзида акс эттиради, ундаги бўлаётган воқеа ва ҳодисаларни ёритади, билади, таҳлил қилади ва жамият ҳаётига қайтадан таъсир кўрсатади. Коронавирус пандемияси пайтида ҳам матбуот ўз вазифасини бажармоқда. Кўпчилик журналистлар бу ҳодисани тушунтириш, унинг олдини олиш ва тезроқ ундан халос бўлиш йўлида ишлаб, ёзишди, кўрсатишди ва ҳк. Албатта, ҳар вақтдаги каби одамлар журналистларга қулоқ тутиб, ўқишмоқда, маълумот олишмоқда. Бу воқеани репортёрлар, информаторлар ёритиб боришмоқда, таҳлилчилар таҳлил қилишмоқда.\nЛобар Тўраева, талаба:\nОлдин халқ ахборотга ташна эди. Пандемия сабаб юзага келган карантин бу ташналикни икки карра оширди. Эрталаб ҳам янгилик, тушликда ва кечки пайт ҳам янгилик. Менимча карантин даврида журналистларнинг мавқеи шифокор ва ИИВ ходимлари билан бир хил даражага етди. Бу эса сифатли фаолият юритишга бўлган талабнинг икки ҳисса ошишига сабаб бўлди.\nЗафарларга йўлловчи маёқ\nГазета – ҳаётим бўлаги


“Шаҳзода”нинг бутсисида магнити бормиди? - Халқ сўзи\n17:23 22 Май 2020 Спорт\nХудди Диего Марадонага ўхшаб Фернандо Редондо ҳам ўз профессионал фаолиятини “Архентинос Хуниорс” клубида бошлаганди. Ўн бешидаёқ у мухлислар ва мутахассислар назарига тушди. Негаки, тўп билан ажойиб тарзда муомала қилиши уни бошқалардан яққол ажратиб турарди. Биринчи катта ютуқ Фернандони узоқ куттирмади. 1985 йилдаёқ Редондо Аргентина ўсмирлар терма жамоаси сафида 17 ёшгача бўлган футболчилар ўртасида ўтказилган Жанубий Америка чемпионатида шоҳсупанинг юқори поғонасига кўтарилди.\n19 ёшида эса у клубнинг етакчи ўйинчиларидан, мухлисларнинг суюмли футболчиларидан бирига айланди. Айнан шу пайтда дастлабки муаммолар юзага келди. Клуб раҳбарлари ёш юлдузни Европага қўйиб юбормаслик пайига тушишди. Аммо Редондонинг ҳуқуқшунослари унинг шартномасида бўшроқ ишланган бандни топишнинг уддасидан чиқдилар. Натижада қаҳрамонимиз эркин агент мақомида Канар оролларига йўл олди. Испаниянинг камтарона клуби “Тенерифе” сафига бориб қўшилди. Ўшанда бу жамоани аргентиналик машҳур собиқ футболчи Хорхе Вальдано бошқарарди.\nЕвропанинг кучли чемпионатларидан бирига мослашиш учун Редондога икки йил керак бўлди. Шундан кейин у ёрқин ўйин намойиш эта бошлади. Терма жамоа мураббийлари назарига тушди. 1994 йилда АҚШда бўлиб ўтган жаҳон чемпионатида аргентиналиклар муваффақиятсиз қатнашишди. Аммо Редондонинг ўйинини кўрган киши Аргентинада яна бир юлдуз пайдо бўлганини пайқамай қолмади.\nЎша йилнинг ёзида Редондо “Реал”дан таклиф олди. Мадрид клубида у дарҳол алмаштириб бўлмас футболчига айланди. Айнан унинг майдонни қойилмақом тарзда кўра билиши, қисқа ва узоқ масофага аниқ узатмалар бериши эвазига “Реал” беш йиллик танаффусдан кейин мамлакат чемпионлигини ўзига қайтариб олди. 1997 йилда эса “Реал” яна мамлакат чемпионати ғолиби бўлди. Орадан бир йил ўтгач, Европа Чемпионлар лигасида ютиб чиқди. Бу чўққини забт этишда икки плеймейкер –ҳимоявий планда ўйновчи Редондо ҳамда ҳужумкор ярим ҳимоячи Кларенс Зеедорфнинг ҳиссаси жуда катта. Бу жуфтликни “Ноёб” дея таърифлашгани бежиз эмасди. Орадан икки йил ўтиб, мадридликлар яна бир бор Чемпионлар лигаси ғолибига айланишди. Бу йўлда “Реал” Фергюсон қўл остидаги “Манчестер Юнайтед”ни чорак финалда мағлуб этишнинг уддасидан чиққанди. Бу ўйин тақдири “МЮ” майдонида ҳал бўлганди. Негаки, Мадриддаги учрашувда 0:0 ҳисоби қайд этилганди. ”Олд Траффорд”да кечган жавоб ўйинининг иккинчи бўлимида Редондо чап қанот бўйлаб ҳужумга ташланди. Рақиб ҳимоячисини жуда чиройли финт билан алдаб ўтгач, тўпни жарима майдончаси ичида турган Раулга оширди. Раул амалда бўш турган дарвозани ишғол этди. Кейинчалик Редондо бу ўзига хос финтни Аргентинада ўйнаб юрган кезларида ўйлаб топганини, Испанияда бирор марта ҳам қўлламаганини айтганди. ”Бу финтни ишлатиш фикри ҳужумга ташланган пайтимда хаёлимга келди”, дейди у. Якунда “Реал” 3:2 ҳисобида ғолиб чиқди. ”МЮ” устози Алекс Фергюсон ўша ўйиндан кейин “Нима бало, бу ўйинчининг бутсисида магнити борми?” дея таажжубга тушганди.\nРедондо “Реал”да 2000 йилга қадар тўп сурди. Аммо клубга Флорентино Перес президент бўлиб келгач, кетишга мажбур бўлди. Перес уни “Милан”га сотиб юборди. Шу орқали “Барселона”дан харид қилинган Луиш Фигу учун сарфланган маблағнинг бир қисмини қоплади. Мухлислар томонидан “Шаҳзода” деган лақаб қўйилган қаҳрамонимиз, афсуски, Италияда кўпчилик кутган ўйинни намойиш этолмади. Бунга жароҳатлар халақит қилди. Редондо энди аввалгидек юқори савияда ўйнай олмаслигини ҳис этгач, “Милан”даги маошидан ўз хоҳиши билан воз кечди. 2004 йилда “Милан” вице – президенти Адриано Галлиани Фернандога шартномани узайтириш таклифини билдирди. Лекин у бутсисини михга илишга ва ҳаётининг қолган қисмини оиласига бағишлашга қарор қилди. Ваҳолонки, унга Англия, Испания ва Қатар клубларидан ҳам яхшигина таклифлар бўлганди.\nРедондо Аргентина терма жамоасидаги дебют ўйинини 1992 йилда Австрияга қарши кечган учрашувда ўтказди. Тўғри, у бундан аввалроқ ҳам терма жамоа либосида майдонга тушиши мумкин эди. Бироқ Редондонинг ўзи 1990 йилги жаҳон чемпионатига бориш таклифини рад этганди. У ўшанда “Иқтисодиёт факультетидаги ўқишимни ташлаб кетолмайман”, деган мазмундаги сабабни важ қилиб кўрсатганди. Бизнингча, жаҳон футболи тарихида бунақаси учраган эмас. Дунёнинг юзлаб, минглаб профессионал футболчилари учун мундиалда қатнашиш ушалмас орзу саналади. Редондо эса... “Шаҳзода” бошқаларга ўхшамайди, деганларича бор.\n1994 йилда Редондо миллий терма жамоанинг асосий таркиб футболчиси сифатида мундиалга йўл олди. Грецияга қарши кечган дастлабки учрашувдаёқ Марадонага голли узатма берди. Аргентиналиклар ўша учрашувни 4:0 ҳисобида ўз фойдаларига ҳал қилдилар. Бироқ Марадона дисквалификация қилинди. Бу терма жамоа учун катта йўқотиш эди. Усиз жамоа икки ўйинни бой берди. Болгария терма жамоасига қарши ўтган ўйиндан сўнг аламзада Редондо Марадонага “Мен сени майдондан изладим, аммо топа олмадим...Бутун ўйин давомида изладим”, деган сўзларни айтганди.\nУнинг терма жамоадаги фаолиятига жароҳатлардан ташқари мураббий билан чиқиша олмагани ҳам халал берди. 1995 йилнинг сентябрида терма жамоани Даниэль Пассарелла бошқараётган эди. Мураккаб феъл- атворли бу мутахассис жамоа ички тартиб-интизомини мустаҳкамлаш ниятида футболчилар олдига турли талабларни қўя бошлади. Ажабланарлиси, у барча ўйинчиларга сочларини қисқартириш кўрсатмасини берди. Батистута рози бўлди. Аммо Редондо билан Канижа мураббийнинг бу ғалати талабидан очиқчасига кулишди. ”Пасарелла менга жамоани бошқариш борасидаги ўз ғоя ва принципларини тушунтирди, — деганди ўшанда Редондо. — Биз келиша олмаган ягона нарса бу сочларимнинг узунлигидир. Мен мураббийнинг ишига ҳурмат билан қарайман. Профессионал футболчиман. Лекин мен биринчи навбатда инсонман. Соч эса шахсиятимнинг бир қисмидир”.\nРендондосиз жаҳон чемпионатига борган аргентиналикларни чорак финалда нидерландлар мағлубиятга учратишди. Пасарелла истеъфога чиқарилди. Унинг ўрнини эгаллаган Марсело Бьеса қаҳрамонимизни терма жамоага қайтарди. Аммо Рендондо иккита ўртоқлик учрашувида майдонга тушгач, терма жамоадан кетиш фикрига келди. Марсело Бьеса унинг бу қарорига муносабат билдирар экан, “Рендондо учун терма жамоа эшиги ҳамиша очиқ... Биз телефон орқали бир соатдан зиёд гаплашдик. У клуб ва терма команда сафида ҳафтасига икки бор ўйнаш ўзининг организмига ҳаддан зиёд оғирлик қилишини айтди. Рендондо терма жамоа сафида керакли даражада ўйнай олмаслигидан хавотирда”, деганди.\nРендонда Чемпионлар лигасида уч бор шоҳсупага кўтарилган камдан кам футболчилардан бири саналади. Терма жамоа сафида эса у атиги 29 марта майдонга тушган. Шунга қарамай яқинда 50 ёшини нишонлаган бу истеъдод эгасини Аргентина футболи тарихидаги энг кучли марказий ҳимоячилардан бири сифатида тилга оладилар.


Сиз кутган суҳбат  Бош саҳифа\nМеҳриддин РАҲМАТОВ: «УЛАР КИНОДА ЎЙНАСА, МЕН САМОЛЁТ ҲАЙДАЙМАН»\nЖиддий қиёфа, жиддий роллар... Чиндан ҳам у бири-бирига ўхшамаган жиддий роллари билан мухлислар қалбига кириб борди, назаримизда. Мухлислар берган таъриф қанчалик тўғри ёки нотўғрилигига унинг ўзи — Ўзбекистонда хизмат кўрсатган артист Меҳриддин РАҲМАТОВ суҳбатимизда жавоб қайтарди.\n— Меҳриддин ака, театр саҳнасидаги жиддий ролларингизга ҳаётда ҳам жиддий инсонлигингиз сабабми?\n— Балки. Театрдаги ижодим 1995 йил санъат олийгоҳида ўқиб юрган вақтлар бошланган. «Қатағон» спектаклидаги образ менинг биринчи ролим эди. Йигирма уч йил бўляптики, шу даргоҳдаман. Балки, чиндан ҳам ташқи кўринишимнинг жиддийлик касб этиши театрдаги тақдиримни белгилаб бергандир?! Нима бўлганда ҳам мен бу тақдирдан розиман.\n— «Алишер Навоий» спектаклида сизга аввалига Мўмин Мирзо, кейин Ҳусайн Бойқаро образи топширилди...\n— Спектакль илк маротаба қўйилганида шаҳзода Мўмин Мирзо ролини ижро этгандим. Орадан йиллар ўтиб, спектакль қайта саҳналаштирилганда режиссёр менга Ҳусайн Бойқаро образини топширди. Назаримда, бу икки роль оралиғидаги вақтда турли ракурсдаги образларни гавдалантирганим менинг ютуғим бўлган. Бу эса Ҳусайн Бойқарони ижро этишимга замин яратган. Тажрибамдан англадимки, актёр кичкина, эпизодик роль бўлса ҳам қалб қўрини бериб ижро этиши, тинимсиз машқ қилиши, театрда роль танламасдан ўйнаши керак экан. Шундагина маҳорати ошади. Актёр ўз маҳоратини кўрсата олсагина бошқалар томонидан тан олинади. Бу эса уни катта марраларни забт этишга ундайди.\n— «Талваса» спектаклида қаҳрамонингизни маҳорат билан гавдалантиргансиз. Айтинг-чи, Мелис образи бугунги кун ҳақиқатига қанчалик яқин?\n— Куни кеча бир йигит қўнғироқ қилди. «Америкада яшаяпмиз, лекин ўзбек фильмларини, спектаклларини соғиняпмиз. Фарзандларимиз ҳам ўзбекона тарбияда, ибо-ҳаё тушунчаси ривожланиб катта бўлишини истаймиз. Яхши спектаклларнинг видеотасвирларини жўнатсангиз», деб илтимос қилди.\nБуни қарангки, «Талваса»да Америкага кетиш талвасаси очиб берилган. Мелис мусиқа билан шуғулланадиган, хориж оҳангларига муккасидан кетган йигит. Лекин мен ўйнаган қаҳрамоннинг салбий жиҳатлари қанчалик кўп бўлмасин, у ўзлигини йўқотмаган. Мелис онасига: «Америкада яшаб нима қиласиз? Майли, боринг, лекин дам олиб, ҳордиқ чиқаришга боринг. Нима кераги бор ўзга юртда яшашни? Бир кун хор бўласиз», дейдиган жойи бор.\nХалқимиз мустақилликнинг илк давридаги қийинчиликларга сабр қилиб, бугун шундай ёруғ кунларга етиб келди. Ватанини, она юртини ташлаб кетмади. Спектаклда мана шу ҳолат очиб берилган. Қаҳрамоним, асосан, салбий характерга эга бўлса ҳам, қалби пок, ўз миллатини севувчи инсон.\n— Бугун реклама кўп нарсани ҳал қилади. Ҳатто истеъдод ҳам унчалик муҳим эмасдек. Сиз-чи, санъаткор учун реклама қай даражада муҳим деб ўйлайсиз?\n— Сиз ўйнаган спектакллар, ролларни халқ билмаса, кўрмаса, унинг баҳоси ҳам бўлмайди. Ўз ижодингиз ҳақида мухлис фикрини билолмайсиз. Биз халқ учун ижод қиламиз. Реклама бўлса, халқ қандай ижод қилаётганингизни баҳолаб туради. Реклама орқали санъатда тутган ўрнингизни билиб оласиз. Шу жиҳатдангина реклама ҳам керак.\n— «Туташ тақдирлар» сериалида рассом йигит образини гавдалантиргансиз...\n— «Туташ тақдирлар» сериалидаги роль ўзимга ёққани учун ўйнаганман. Жуда кўп сериалларга таклифлар бўлди. Юқорида реклама керакми, дедингиз. Реклама керак, фақат ўз ўрнида бўлса. Сериалларда сизга мос роль бўлса, ички дунёингизни очиб беролса, халққа чиндан нафи тегадиган керакли нарсани яратиб беролса, ўйнаш керак. Албатта, бу менинг шахсий фикрим.\n— Баъзи актёрлар бор — театр актёри, баъзилари — кино актёрлари. Икки саҳнани баробар эплайдиганлари ҳам кўп. Бу ҳақида нима дейсиз?\n— Биз институтни тугатганимизда «Драма ва кино актёри», деган диплом берилган. Демак, иккисини ҳам эплашимиз керак. Лекин ҳамма ўз ҳолатидан келиб чиқиб ижод қилади. Мен болалигимдан театр ва кинони бирдай орзу қилганман.\n— Унда нега фақат давлат кинолари, сериалларида ўйнайсиз, хусусийларида кўринмайсиз?\n— Кассабоп киноларга сценарийнинг ҳам, актёрларнинг ҳам кассабопини қидиришади. Биз сценарий танлайверганимиз учун ҳам қолиб кетамиз. Майли, у кассабоп фильм бўлиши мумкиндир, лекин роль менга тўғри келмайди. Ролни катта ёки кичиклигининг аҳамияти йўқ. Бу ерда асосий муаммо — образда ўзимни кўролмаслигим.\n— Хусусий киноларни жуда кўп танқид қилишади. Баъзи актёрлар уни оқласа, баъзилари, аксинча... Сиз қандай фикрдасиз бу борада?\n— Имконият бўлганда, хусусий киностудияларнинг саноқлиларини қолдириш керак, деган бўлардим. Хусусий кино деб, ҳамма ҳам кино олавериши шарт эмас. Кинонинг рейтингги пасайиб кетади. Агар ҳаммага кино олишга рухсат берилса, биз бошқа иш қидиришимиз керак. Хусусий кинони олиш мумкин, сценарийни пухта тузиб, уни бадиий кенгашдан ўтказгандан кейингина. Лекин тўрт-беш одам йиғилиб, ўртага пул ташлаб, кино олишини мен умуман оқламайман. Ҳозир кино санъатида кинога алоқаси бўлмаган одамлар жуда кўп. «Мен кинода ўйнасам бўладими?», дейишади гоҳо. «Самолёт ҳайдасам бўладими?», дегандек гап-ку бу! Касбга нисбатан ҳурмат йўқолиб кетяпти.\n— Чет эл режиссёрларидан кимларнинг ижодини мунтазам кузатиб борасиз ва кимнинг фильмида роль ижро этишни истардингиз?\n— Бу саволни ҳали ҳеч ким бермаганди (кулади). Қишлоқ кўчаларида ялангоёқ югуриб юрганимда, театрда Ёдгор Саъдиев, Эркин Комилов, Ёқуб Аҳмедов, Тўти Юсупова каби буюк актёрлар билан бирга роль ижро этишни орзу қилардим. Мана, орзум амалга ошди. Инсон орзу билан тирик. Мел Гибсоннинг фильмларини жуда яхши кўраман. Унга ўхшаган режиссёрлар билан ишлаш насиб қилсин.\n— Ҳар бир актёр бирор роли билан эл оғзига тушади ва ана шу роль унинг «юз»ига айланади. Сиз шундай роль деб қайси образингизни айта оласиз?\n— Кўпчилик мени «Туташ тақдирлар» орқали танийди. Ўзим эса «менинг юзим шу», дея оладиган роль яратмадим, деб ўйлайман. Аммо умид қиламан.\n— Бир клипда қизлари бор отани гавдалантиргансиз. Қаҳрамонингиз ҳаётда сизга қанчалик яқин?\n— Яратганга шукр, қизларим, ўғилларим бор. Лекин қизларимни яхши кўрганим учун клип сценарийси ўзимга ҳам ёқди. Қиз фарзандли бўлганида яратганга хуш келмайдиган қилиқларни қиладиганларга дарс бўлсин, деб бу ролни бажонидил ўйнадим.\n— Бугунги кундаги баъзи ўсмирлар тарбиясидаги нуқсонлар ва уларнинг ачинарли хотимаси барчамизни ларзага солмоқда. Бу каби ҳолатларнинг келиб чиқиши нимага бориб тақалади, деб ўйлайсиз?\n— Биринчи навбатда, оиладаги тарбияга бориб тақалади. Иккинчи навбатда, чет элдан, интернет тармоқларидан, телефонларда тарқалган хунрезликлар, инсонни қадрсиз қиладиган видео-роликларнинг таъсири. Улар фарзандларимизнинг дийдасини қотириб қўйяпти. Шу боис уларни назоратга олиб, тарбияни кучайтириш керак.\n— Ота-онангиз сизга қўллаган тарбия усулидан фарзандларингизда ҳам фойдаланасизми?\n— Аввало, биз жуда содда эдик. Бизга четдан ҳеч қандай информациялар келмасди. Ҳозир эса техника ривожланиб кетди. Фарзандларимизга иложи борича тўғрисўзликни ўргатиш керак. Бир ёлғон тўқилса, иккинчи ёлғон туғилишини уқтириш керак. Шунда ҳаммаси жойида бўлади.\n— Ўзбек хонадонларида эркак кишининг устунлиги асрлар давомида сақланиб келган. Лекин бугун баъзи хонадонларда аёлларимизнинг сўзи ўткирроқдек...\n— Аёл киши эркак кишининг устунлигини тан олиши, фарзандларига ҳам буни уқтира олиши керак. Шундагина оилада тинчлик, барака бўлади.\n— Бўш вақтингиз жуда кам бўлса керак? Мутолаага ҳам улгурасизми?\n— Китоб ўқишни жуда ҳам яхши кўраман. Болалигимдан китобга меҳр қўйганман. Чунки кимки, яхши инсон бўлишни истар экан, унинг дўсти китоб бўлади.\n— Бугунги кунда халқимизни, ёшларни китоб мутолаасига қайтаришга эътибор кучайди. Бу борада Президентимизнинг махсус фармойиши ҳам қабул қилинди. Санъаткорлар китоб ўқишни тарғиб қилишга қанчалик ўз ҳиссасини қўшяпти?\n— Давлатимиз раҳбари ташаббуси билан ҳар бир вилоятда «Буюк келажагимизни мард ва олижаноб халқимиз билан бирга қурамиз» шиори остида тадбирлар ўтказиляпти. Театримиз ҳам бунда мунтазам қатнашмоқда. Шахсан ўзим ҳам вилоятларда ўтган учрашувларда китоб ўқиш афзалликлари ҳақида гапириб чарчамаяпман. Бу гаплар барибир кимгадир таъсир қилади, китобга қайтишга ундайди.\nШифо ва раҳмат манбаи\n15:46, 31.05.2018 ✔77\n«ОББО, ЖУДА БЎРТТИРИБДИ-КУ» ДЕМАСИН...\n18:05, 24.05.2018 ✔202\nШундай инсонлар борки, улар билан исталган мавзуда ҳар қанча суҳбатлашманг, мушоҳадали фикрлари билан беихтиёр кўнглингиз тўригача кириб боради. У билан янада кўпроқ мулоқот қуришга эҳтиёж сезасиз ўзингизда.\nШуҳрат ДАРЁ: «БУ, АЛБАТТА, СОДИР БЎЛАДИ!»\n19:20, 10.05.2018 ✔88\nКўпчилигимиз жонли ижродаги концерт дастурлари йўқолиб кетаётганидан нолиймиз. Аммо жонли ижрода уюштирилаётган концертларга ёлчитиб бормаймиз. Енгил-елпи, маза-бемаза фонограмма концертларни мириқиб томоша қилишга ўрганиб ҳам бўлдик...\n✔ 77  15:46, 31.05.2018\n✔ 202  18:05, 24.05.2018\n✔ 88  19:20, 10.05.2018\n«ЯЛМОҒИЗНИ ҲАМ КИМДИР ЎЙНАШИ КЕРАК»\nНигора Каримбоева сирларини кимга айтади?\nМаҳоратли ва серқирра ижодкор Нигора Каримбоевани юртдошларимиз «Сардор», «Ўзи уйланмаган совчи», «Чашма», «Дада», «Тоға» сингари кўплаб кинофильм ҳамда сериаллардаги бетакрор роллари орқали яхши танийди.\n✔ 234  15:07, 03.05.2018\nУшбу суҳбат одатдагидай бирон машҳур инсон билан эмас, ўша инсоннинг доимий ҳамроҳи — умр йўлдоши билан қилинган. Шу орқали шоир қиёфасининг кўпчиликка номаълум қирралари очиб берилган. Бугун марҳум шоир, Ўзбекистонда хизмат кўрсатган маданият ходими Матназар Абдулҳаким таваллудининг етмиш йиллиги арафасида бундан ўн йил муқаддам, шоир ҳаётлигида қилинган ушбу суҳбатни эътиборингизга ҳавола этмоқчимиз.\n✔ 161  13:54, 13.04.2018


Пайариқда 3 та боғча фойдаланишга топширилиб, қамров 60 фоизга етказилди - zarnews.uz\nЖорий йилда асосий эътибор мактабгача таълим ташкилотлари бўлмаган чекка ҳудудларда боғчалар очилишига, болаларнинг илк таълим олишга қамровини оширишга қаратилмоқда. Пайариқ туманида ҳам кундан-кунга замонавий боғчаларнинг барпо этилиши натижасида 3-7 ёшдаги болаларнинг илк таълимга қамрови ошмоқда.\nБугун туманда бир кунда 3 та давлат боғчаси очилиб, 360 нафар болажонни ўз бағрига олгани маҳалла аҳли, ота-оналарни қувонтирди, болажонлар қалби шодликка тўлди.\nАлишер Навоий маҳалласида 3-, Гулзор маҳалласида 19- ва Қумчуқ маҳалласида 47-давлат мактабгача таълим ташкилотлари фойдаланишга топширилиши натижасида туманда 3-7 ёшли болаларни боғчаларга қамрови 60 фоизга етди.\nБоғчаларнинг ҳар бири 120 ўринга мўлжалланган бўлиб, болажонларнинг сифатли таълим олиши учун барча қулайликлар яратилган. Замонавий ошхона, машғулотлар хонаси, спорт майдончалари барча инвентарлар билан жиҳозланган.\nПайариқ тумани ҳокимлиги ахборот хизмати.\nТеглар: боғча Пайариқ тумани


ЎЗБЕКИСТОН РЕСПУБЛИКАСИ ОЛИЙ СУДИКРЕДИТОРЛАРНИ ҲУҚУҚИЙ ҲИМОЯ ҚИЛИШНИНГ ЯНГИ БОСҚИЧИ from\nКРЕДИТОРЛАРНИ ҲУҚУҚИЙ ҲИМОЯ ҚИЛИШНИНГ ЯНГИ БОСҚИЧИ\nПрезидентимиз жорий йил 22 октябрда «Кредиторларни ҳуқуқий жиҳатдан ҳимоя қилиш кучайтирилиши ҳамда тадбиркорлик фаолиятини молиялаштириш механизмлари такомиллаштирилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги қонунни имзолади.\nМазкур қонунни қабул қилишдан мақсад — кредиторлар ҳуқуқларини ҳимоя қилишни такомиллаштириш ва мамлакатда ишбилармонлик муҳитини янада яхшилашдан иборатдир. Бунда Ўзбекистоннинг халқаро рейтингини, ишбилармонлик даражасини янада оширишда мулкни гаровга қўйиш, лизингга ёки мажбуриятни таъминлашнинг бошқа шаклларига беришнинг амалдаги механизмларини халқаро стандартларга мувофиқлаштириш кўзда тутилмоқда.\nБугунги кунда банклар томонидан гаровга олинган мулк қиймати ажратилган кредит миқдоридан кўп бўлган ҳолларда ҳам ушбу гаров предметини, яъни мулкни навбатдаги гаровга қабул қилиш амалиёти қўлланилмаяпти. Шу муаммони бартараф этиш зарурияти амалдаги қонунчиликга тегишли ўзгартириш ва қўшимчалар киритишни тақозо этди.\nМазкур янги қонунни ишлаб чиқишда тегишли норматив-ҳуқуқий база, 10 га яқин хорижий давлат қонунчилиги, шунингдек, халқаро молия институтлари тажрибаси ўрганилган.\nЯнги қонун билан Жиноят-процессуал кодексининг 290-моддаси саккизинчи қисм билан тўлдирилди. Яъни мол-мулкни хатлаш тўғрисида қарор чиқарилгандан кейин суриштирувчи ёки терговчи томонидан гаров реестрига бир кун ичида тегишли ёзув киритилиши, мол-мулкни хатлаш ҳақида суд ажрими чиқарилгандан кейин эса, қонун ҳужжатларига мувофиқ ваколатли бўлган органлар томонидан уч сутка ичида шундай ёзув киритилиши белгиланди. Ушбу меъёрлар 1992 йил 9 декабрда қабул қилинган «Гаров реестри тўғрисида»ги қонуннинг тегишли моддаларига ўзгартиш ва қўшимчалар киритиш билан уйғунлаштирилди.\nШунингдек, Фуқаролик кодексига кредиторларнинг талабларини қарздорнинг мажбуриятлар бажарилишини таъминлаш воситаси сифатида берилган мол-мулки ҳисобидан қаноатлантириш бўйича қўшимча киритилди. Яъни ушбу кодекс 259-1-модда билан тўлдирилди.\nЭндиликда карздор ўз мажбуриятларини бажармаган тақдирда, кредиторнинг мол-мулк билан таъминланган мажбуриятлар бўйича талаблари ушбу мол-мулкнинг қийматидан мазкур мол-мулк ўзига тегишли бўлган шахснинг бошқа кредиторларига қараганда имтиёзли равишда қаноатлантирилади.\nҚонунда, шунингдек, кредиторнинг имтиёзли ҳуқуқи, агар шартномада бошқача қоида назарда тутилмаган бўлса, қарздорнинг мажбуриятлар бажарилишининг таъминоти сифатида берилган мол-мулкидан фойдаланишдан ёки уни реализация қилишдан олинган ҳосилга, маҳсулотга ва бошқа даромадларга нисбатан ҳам татбиқ этилиши белгилаб қўйилди.\nМазкур қўшимчада халқаро қонунчиликнинг энг илғор амалиёти ҳамда Бирлашган миллатлар ташкилотининг Халқаро савдо ҳуқуқи бўйича комиссияси томонидан қабул қилинган тавсияларга мувофиқ, қарздорларнинг мол-мулки ва бошқа мулкий ҳуқуқлар билан таъминланган кредиторлар талаблари навбатини бир хил ва аниқ белгилаш тартибини қўллаш назарда тутилган.\nБундан ташқари янги қонунда гаров тушунчаси ва унинг вужудга келиш асослари амалиётдан келиб чиққан ҳолда такомиллаштирилди. Жумладан, гаров тўғрисидаги шартнома, унинг шакли ва шартномани рўйхатдан ўтказишга доир моддасига тегишли қўшимча киритилди.\nНатижада бундан буён гаров нарсаси мол-мулкни умумий тавсифлаш орқали белгиланиши мумкин. Таъминланадиган мажбурият эса, унинг максимал суммасини кўрсатиш йўли билан тавсифланади.\nБу ўзгартиришлар қарздорлар учун зарур маблағни, хусусан, олдинги кредитордан навбатдаги гаровни таъминлаш учун мулкини сўраш заруратисиз навбатдаги гаров механизми воситасида молиялаштиришни таъминлаш имкониятини беради.\nБунда олдинги гаровга олувчиларнинг ҳуқуқлари «Гаров реестри тўғрисида»ги қонун билан ҳимоя қилинади. Бу қонунда реестрга ёзув киритилган пайтга қараб, талабларни қаноатлантириш ҳуқуқи белгиланган.\nЎз навбатида, Иқтисодий процессуал кодексга киритилган ўзгартиш билан ундирувни қарздорнинг мажбуриятлари бажарилишининг таъминоти бўлган мол-мулкга қаратиш назарда тутилган. Ушбу ўзгартишлар қарздорнинг таъминот нарсасини ундириш мажбуриятларини ижро этишни мулкий таъминотни ундириш бўйича суд буйруқларини зудлик билан — қиймати йўқолмаслиги учун тезроқ сотиш, қарздорнинг мол-мулкни ўғирлашига йўл қўймаслик каби мақсадларга қаратилган.\nСтатистик маълумотларга кўра, иқтисодий судлар томонидан 2018 йилда кредит шартномаларидан келиб чиқадиган низолари билан боғлиқ жами 403 минг 344 та иш кўриб чиқилган. Шундан 27 минг 790 та, яъни 6,8 фоиз иш кредит шартномаларидан келиб чиққан низоларни ташкил этади.\nЖумладан, контрактация шартномалари юзасидан мажбуриятларни бажариш учун банк томонидан ажратилган имтиёзли кредит қарзларни ундириш бўйича 20 минг 127 тадан ортиқ, яъни 72,4 фоиз иш кўрилган. Бунда фермер хўжаликларига нисбатан 637 миллиард 108 миллион сўм қарздорликни ундириш масаласи муҳокама қилинган.\nСудлар томонидан кредит шартномаларидан келиб чиққан низолар бўйича киритилган 27 минг 790 та даъво аризасининг 25 минг 373 таси —91,3 фоизи қаноатлантирилган. Даъво талабидаги 2,7 триллион сўмнинг 1,7 триллион сўми ундирилган.\nМазкур тоифадаги ишлар бўйича киритилган даъво аризаларининг 1 минг 969 тасини қаноатлантириш рад этилган, 218 таси кўрмасдан қолдирилган ва 230 таси бўйича иш юритиш тугатилган. Низо бўйича иш юритиш тугатилган 230 та ишнинг 99 таси, яъни 43,04 фоизига тарафлар ўртасида тузилган келишув битими асос бўлган.\nЖорий йилнинг биринчи чорагида эса, жами 46 мингта иш кўриб чиқилган. Шундан 2 минг 924 таси кредит шартномаларидан келиб чиққан низолар бўйича кўрилган ишлардир.\nСудлар томонидан ана шу даъво аризаларининг 2 минг 574 таси, демакки, 88,03 фоизи қаноатлантирилган. Даъво талабидаги 431,4 миллиард сўмдан 229,4 миллиард сўм ундирилган.\nМазкур тоифадаги ишлар бўйича киритилган даъво аризаларининг 267 тасини қаноатлантириш рад этилган, 27 таси кўрмасдан қолдирилган ва 56 таси бўйича иш юритиш тугатилган. Низо бўйича иш юритиш тугатилган 56 та ишнинг 41 таси бўйича тарафлар ўртасида келишув битими тузилганлиги асос бўлган.\nБу ишларнинг 71 таси (2,4 фоизи) апелляция инстанцияси судида қайта кўрилган. Шундан 54 таси бўйича суд ҳужжатлари ўзгаришсиз қолдирилган бўлса, 10 таси ўзгартирилган, 7 таси эса, бекор қилинган.\nЯнги қонунга кўра, Солиқ кодексининг 60-моддаси солиқ тўловчига солиқ қарзини узиш тўғрисидаги талабнома билан бир вақтда, давлат солиқ хизмати органи томонидан солиқ қарзи белгиланган муддатда қопланмаган тақдирда, ундирув қарздорнинг мол-мулкига қаратиладиган миқдордаги солиқ қарзи суммасини кўрсатган ҳолда гаров реестрига ёзув киритилиши билан боғлиқ жумла билан тўлдирилди. Бунда ёзув солиқ қарзи тўлиқ қопланганидан ёки ҳисобдан чиқарилганидан кейин гаров реестридан ўчирилади.\nШунингдек, янги қонун билан Фуқаролик процессуал кодекси 171-модда 9-банд билан тўлдирилди. Эндиликда ундирувни қарздорнинг мажбуриятлари бажарилишининг таъминоти бўлган кўчар мол-мулкка қаратиш тўғрисида талаб арз қилинган бўлса, суд буйруғи берилади.\n1999 йил 14 апрелда қабул қилинган «Лизинг тўғрисида»ги қонунга ҳам ўзгартиш ва қўшимчалар киритилди. Бундан мақсад — лизинг объектини гаровга тенг деб тан олиш ва мазкур битимни мулкий таъминот деб эътироф этишдир.\nБунда гаров, лизинг, мулк ҳуқуқини сақлаб қолган ҳолда сотиш, воситачилик, мулкни хатлаш ва бошқа соҳаларни ўз ичига олувчи таъминотнинг барча турлари учун бир хил ҳуқуқий тартибот яратиш кўзда тутилган. Бундай ёндашув кредиторлар ва қарздорларга ўз ҳуқуқий муносабатларини янада мослашувчан тарзда йўлга қўйиш имконини бериб, мамлакат иқтисодий ривожланишига замин яратади.\nШунингдек, янги қонун билан Божхона кодексига ҳам қарздорлик юзага келганда қарздорнинг мол-мулкига нисбатан божхона органларининг ҳуқуқлари тўғрисидаги ёзувни гаров реестрига киритишни назарда тутувчи ўзгартишлар киритилди.\nШунингдек, амалдаги «Суд ҳужжатлари ва бошқа органлар ҳужжатларини ижро этиш тўғрисида»ги қонунга ўзгартиш киритилиб, битим шаклидан қатъи назар, мол-мулк таъминот сифатида фойдаланилаётган барча битимлар учун бир хил ҳуқуқий шароитни яратиши белгилаб қўйилди. Бу ўз навбатида, тарафлар ўртасидаги ўзаро муносабатларни соддалаштириш имконини беради.\nШу билан бирга, янги қонун билан қарздорнинг мол-мулкини хатлаш ҳамда уни реализация қилиш жараёнларига ҳам ўзгаришлар жорий этилган.\nБундан ташқари «Банкротлик тўғрисида»ги қонунга ҳам тегишли қўшимча киритилди. Хусусан, банкротлик иши қўзғатилишидан олдин тузилган шартномалар бўйича кредиторларнинг ҳуқуқлари банкротлик тартиб-таомиллари жараёнида қарздорнинг эгалигига келиб тушган мол-мулкка, шу жумладан, таъминот сифатида олдин тақдим этилган маҳсулот ва даромадларга нисбатан татбиқ этилмаслиги белгилаб қўйилди.\nЯнги қонун билан «Ипотека тўғрисида»ги қонуннинг 50-моддаси иккинчи қисмига, яъни гаровга қўйилган мол-мулкни реализация қилишдан тушган суммаларни тақсимлаш тартибига ҳам ўзгартиш киритилди. Эндиликда талабларни ипотека ҳисобидан қаноатлантиришнинг бир хилдаги навбати белгиланадиган бўлди.\nХулоса қилиб айтганда, буларнинг барчаси, шубҳасиз, аҳоли ва хусусий тадбиркорлик субъектларининг молиявий ресурслардан фойдаланиш имкониятларини кенгайтиришга, Ўзбекистоннинг халқаро рейтинги, молия тизими барқарорлигини оширишга ва муддати ўтган кредитларнинг қисқартирилишига хизмат қилади.\nОлий суди катта консультанти


“VeloBOT” ҳақида эшитганмисиз? Ўзбек талабаларидан яна бир “smart” лойиҳа\nТехнология 00:32 / 10.02.2018 15918\nВелосипед энг арзон ва экологик жиҳатдан қулай транспорт воситаси ҳисобланади. Қатор имкониятларига қарамасдан, унга онда-сонда шуғулланиб туриладиган (асосан, дам олиш кунларида) кўнгилочар машғулот сифатида қараймиз. У транспортга бўлган кундалик эҳтиёжларимизни қондириш билан бирга узоқ ва бахтли ҳаёт кафолати бўлиши мумкинлигига ишонасизми?\nАл-Хоразмий номидаги Тошкент ахборот технологиялари университети талабалари Мироқил Ёриқулов, Шоҳжаҳон Асатов ва Абулқосим Муҳиддиновлар яратган VeloBOT электрон дастури ана шундай имкониятларни тақдим эта олади. Бу тизим Best Soft Challenge – 2017 танловининг “Ақлли шаҳар IT лойиҳаси” номинациясида биринчи ўринга лойиқ, деб топилди.\nИлова ёрдамида сиз куннинг тиғиз пайтида масофадан туриб исталган пайтда смартфон орқали сизга яқин бўлган велопарклардан велосипедни ижара олиш имкониятига эга бўласиз. Лойиҳа ҳақида дастур асосчиларидан бири Мироқил Ёриқуловдан тўлиқ маълумот олишга ҳаракат қилдик.\n- Дастурни яратишга нима туртки берди?\n- Хитой Халқ Республикасига сафар қилганимда Пекин, Шинжон каби мегаполисларда велосипедларга “электрон ижара” тизими ўрнатилгани гувоҳи бўлдим. Велосипедларнинг ҳар бири GPS қурилмаси билан жиҳозланган. Бу оддий аҳоли учун қулай ва тезкор ҳаракатланиш воситасидир. Шу билан бирга анча ҳамёнбоп. Ўзим ҳам фойдаланиб кўрдим. Бу анъанавий ижара беришдан анча фарқ қилади: фойдаланувчи электрон тарзда велосипедни олдиндан банд қилиб қўйиши мумкин. Фойдаланиб бўлгач, исталган жойга қўйиб кетади. Қулфга ҳожат йўқ. Ҳаммаси электрон назорат остида бўлади. Ҳаммамизга маълумки, мамлакат демографияси жадаллик билан ривожланаётган бир пайтда экологик хавфсиз транспортга талаб кучли. Шу каби омилларни ҳисобга олган ҳолда юртимизда ҳам бу тизимни яратиб, синаб кўришга қарор қилдик.\n- Лойиҳани тайёрлаш жараёни қандай кечди?\n- Лойиҳамиз учун айрим керакли мосламаларни Хитойдан олиб келдим, чунки бизда бутловчи, эҳтиёт қисмларни топиш қийин. Университетимиз лабораториясида жамоамиз билан велосипедга ўрнатиш учун қулф прототипини яратдик. 3D форматидаги ушбу қурилма моделини чизиб, принтердан чиқариш учун камида ўн соат сарфланади. Принтер ишлашида бирор муаммо бўлса, модель сифатига ўз-ўзидан салбий таъсир ўтказади. Мана шу жиҳатида қийналдик. Қолаверса, тизимни ишга туширадиган бир қанча дастурлар ишлаб чиқдик. Илмий раҳбаримиз Жонибек Тожиев юзага келган камчиликларни бартараф этишга ёрдам берди. Шундай қилиб, стартапимиз олти ой давомида яратилди.\n- VeloBOTни шаҳримиз кўчаларида кенг тарғиб қилиш учун ишни нимадан бошлайсиз?\n- Биз алоҳида режа ишлаб чиққанмиз: бошланишига битта бекат ёнида ихчам велопарк қурамиз. Ишни 5 дона велосипеддан бошласак, мақсадга мувофиқ бўлади. У ерни қўшимча ускуналар билан жиҳозлаш зарур. Бунга кўпи билан 3 ой вақт кетади.\nДастлабки ҳисоб-китобга кўра, умумий харажат 5500-6000 АҚШ долларини ташкил этади. Албатта, бир йилдан сўнг у ўзини қўшимча фойдаси билан оқлайди. Биринчи босқичда, синов тариқасида автобус бекатлари ёнида велосипедлар турар жойини ташкил қиламиз. Уларга ақлли мослама ўрнатилади. Шу билан бирга бекатда Wi-Fi тизими узлуксиз ишлаб туради. Аҳоли қўл телефонида VeloBOT мобил иловасига кириб хавфсиз электрон ижарани амалга оширишлари мумкин бўлади.\nИккинчи босқичда, аҳоли гавжум ҳудудларда ташкил қиламиз ва велосипедларнинг эркин ҳаракатланиши учун алоҳида йўлкалар барпо этилади. Кейинги босқичларда талабдан келиб чиқиб кўчанинг одамлар серқатнов қисмларига татбиқ қиламиз. Шунингдек, сайёҳлар учун меҳмонхоналар олдида вело-майдончаларни ташкил қилиш керак. Бу яна бир сифатли хизмат тури сифатида оммалашишига ишонамиз. Ўзбек туризми ривожида яна бир муҳим қадам ташланади. Энг катта мақсадимиз – одамларнинг узоғини яқин қилиб, шаҳар экологиясини яхшилаш орқали аҳоли саломатлигига ўз ҳиссамизни қўшиш.\n- Тизимни яратиш учун қанча маблағ сарфладингиз?\n- 500-600 минг сўм. Қолган харажатлар университет ҳисобидан молиялаштирилди.\n- Best Soft Challenge – 2017 танлови ҳақида тўхталиб ўтсангиз.\n- 2017 йилнинг август ойида рўйхатдан ўтдик. Ноябрда саралаш босқичи бўлиб ўтди. Бунда сиз тақдим этган лойиҳа номинация учун мослиги аниқланди. 1 – 2-декабръда сўнгги республика босқичи ўтказилди. Вилоятлардан қатнашган ёшлар онлайн тарзда тақдимот қилиб беришди. Биз ҳам ўз ишимизни ҳавола этдик. Бизда тайёр модель бўлгани учун ҳакамлар юқори балл қўйишди.\n- Ўзбекистонда ахборот технологиялари соҳасида қандай тўсиқлар мавжуд?\n- Энг аввало, малакали дастурчилар тайёрлашга катта эътибор бериш керак. Бизда маҳоратли кадрлар танқислиги мавжуд. Хориж тажрибасидан намуна олишимиз керак. Балки, чет элда танилган профессор-ўқитувчиларни маҳаллий университетларда маҳорат дарсларига таклиф қилиш керакдир. IT компаниялар билан шартнома қилиб, у ерда кадрлар малакасини ошириш масаласини кўриб чиқиш мақсадга мувофиқ бўларди.\nШу билан бир қаторда соҳага қизиқиши бўлган иқтидорли дастурчилар учун махсус курсларни ташкил қилиб, ҳар битта яратган ихтироси учун маълум миқдорда моддий рағбат ажратиш керак. Бир вақтнинг ўзида янги лойиҳалар учун синов майдончалари ташкил қилиш мумкин. Маҳаллий ва хориж инвесторларининг янги ихтиролардан доимий равишда бохабар бўлиб бориши таъминланса яхши бўларди. Юртимизда ахборот технологиялари жабҳасини такомиллаштириш, иқтидорли ёшларни аниқлаб уларни қўллаб-қувватлаш мақсадида кўплаб танловлар ўтказиляпти. Бу яхши, албатта. Лекин фақат тақдирлаш, эътироф этишнинг ўзи етарли эмас. Янгиликни ҳаётга татбиқ этиш, уни маблағ билан таъминлаш масаласи очиқлигича қолмоқда\n- Келажакдаги режаларингиз.\n- Онлайн тўлов тизимини янада такомиллаштириш. Шу каби дастурлар яратиладиган фирма очиб у ерда малакали дастурчилар тайёрлаш ҳамда доимий иш ўринларини яратиш ниятим бор.\nМуҳаббат Мамирова суҳбатлашди\n22:39 / 18.07.2018 169494


Путиннинг Украина билан урушдан чиқиш йўли йўқ - Байден | Qalampir.uz\nПутиннинг Украина билан урушдан чиқиш йўли йўқ - Байден\nОлам\t10 Май 14:13 9033\nРоссия Президенти Владимир Путин Украина билан урушдан чиқиш йўлига эга эмас. Бу ҳақда АҚШ Президенти Жо Байден маълум қилди, дея хабар беради “Reuters”.\nАмерика етакчисининг фикрича, Путин жуда эҳтиёткор. Байден эса “ҳозир унинг (Путин – таҳр.) чиқиш йўли йўқлигидан” хавотирда. АҚШ Президенти буни қандай ҳал этишни тушунишга ҳаракат қилаётганини таъкидлади.\nБайден, шунингдек, Путин Украинага бостириб кириш НАТО ва Европа Иттифоқини парчалайди, деб янглишганини айтган. Бунинг ўрнига АҚШ ва иттифоқчилар бирлашиб, Украинага ёрдамга келишган.\nЭслатиб ўтамиз, 9 май куни АҚШ Президенти Жо Байден Украинага ленд-лиз ва демократияни ҳимоя қилиш тўғрисидаги S. 3522-сонли қонунни имзолади.\nҚонун Қўшма Штатларга бюрократик қоғозбозликни камайтириш орқали Украинани Россия агрессиясидан ҳимоя қилиш учун зудлик билан қурол-яроғ билан таъминлаш имконини беради.\n16 Май 22:21 29058\n16 Май 22:10 26604\n17 Май 22:31 24416\n17 Май 12:46 21776


Қамчиқдаги авария натижасида йўловчи қиз вафот этди – Газета.uz\nҚамчиқдаги авария натижасида йўловчи қиз вафот этди\nҚамчиқ довонидаги аварияда ҳайдовчи ва уч йўловчининг ҳаёти сақлаб қолинди, бир қиз вафот этди.\n10 август 2016, 22:37 Жамият\n7 август куни эрта тонгда А-373 «Тошкент-Ўш» автомобиль йўлидаги «Қамчиқ» довонининг 229- километрида «Спарк» русумли автомашина ҳайдовчиси бошқарувни йўқотиб, бетон тўсиққа урилган ва йўлдан чиқиб кетган. Бу ҳақда Ўзбекистон ФВВ матбуот хизмати хабар қилди.\nАвтойўл диспетчерининг ҳодиса тўғрисидаги дастлабки маълумоти 5:32 да келиб тушган. «Қамчиқ» қидирув-қутқарув махсус бошқармаси офицери А. Хусенов бошчилигидаги шахсий таркиб зудлик билан воқеа содир бўлган жойга етиб борган.\nҚутқарувчилар жабрланганларни машинадан чиқариб олишга киришган. Турли даражадаги тан жароҳатларини олган ҳайдовчи ва уч йўловчининг ҳаётини сақлаб қолишга муваффақ бўлинди. Бир йўловчи — Наманган вилоятида яшовчи 25 ёшли М. Абдураҳимова оғир тан жароҳати туфайли воқеа жойида ҳаётдан кўз юмган.\nЖабрланганларга биринчи тез тиббий ёрдам кўрсатилганидан сўнг «Резак» тиббиёт пунктига олиб борилган.\nФВВ яна бир бор ҳайдовчиларни автотранспорт воситаларидан фойдаланганда эҳтиёткор бўлиш, тезликни меъёридан оширмаслик, йўл ҳаракати қоидаларига амалга қилишга чақирди.\n«Газета.uz» 4 826


"Навбаҳор" - "Пахтакор" учрашувидан сўнг | "NAVBAHOR" FUTBOL JAMOASINING RASMIY WEB SAHIFASI\n"Навбаҳор" - "Пахтакор" учрашувидан сўнг\n"Навбаҳор" - "Пахтакор" учрашувидан сўнг ўтказилган матбуот анжуманида журналистлар саволларига дастлаб "Пахтакор" менежери Самвел Бабаян жавоб берди:\n- Жамоалар чинакам характер кўрсатадиган бундай учрашувлар қанча кўп ўтказилса, бизнинг чемпионатимиз янада кучаяди. Яна бир бор "Пахтакор" рақиблари бизларга қарши қандайдир бошқача тайёргарлик кўришларига ишонч хосил қилдим. Ҳусусан, бугунги ўйин ҳам гапимни исботлаб берди. Биз албатта "Навбаҳор"ни ўргангандик, наманганликларни "Андижон" ва "Бунёдкор"га қарши ўтказган ўйинларини ўрганиб чиққанмиз. Лекин, "Навбаҳор" ушбу жамоаларга кўрсатган ўйини билан футболчиларнинг бугунги ҳаракатлари тамомила ўзгарган. Мухлислар ҳам жамоани тинмай олдинга бошлаб туришди. Бахтимизга йигитлар бугун ғалаба қозонишди. Бизга керакли бўлган натижани қўлга киритдик. Футболчиларим хақли равишда уч очкога эга бўлишди деб ўйлайман. Биз чемпионат етакчиларимиз.\n- Ғалаба осонликча қўлга киритилмади. Беллашув оғир ўтишига кўплаб вазиятлардан фойдалана олмаганимиз ҳам сабаб бўлди. Аниқроқ қилиб айтганда, гол уришимиз керак бўлган вазиятларни самарасиз якунладик. Агарда биринчи бўлимдаги имкониятлримиздан тўлақонлик тарзда фойдаланганимизда, назаримда ўйин бошқача кўриниш хосил қилган бўлар эди. Бахтимизга яна ўша футболчи қўпол хатога йўл қўйиб, бизга меҳмондан ғалаба билан қайтишимизга замин яратди.\n- Сергеев 5-6 та қулай имкониятга эга бўляптими, демак бу унинг яхши жисмоний холатда эканлигидан далолат беради. Бордию, Игорь вазият ярата олмаганида, ҳужумчимизга эътироз билдиришга асос бўлар эди. Бугун бир жамоа бўлиб ҳаракат қилганимиз ғалабамизни таъминлади. Футболчиларимиз яқинда Кореядан учиб келгани, таркибнинг қолган ярми бу ерда қолиб тайёргарлик кўрганига қарамасдан ўз мақсадимизга эришдик. Барчанинг бор эътибори "Пахтакор"нинг аввалги мавҳеини тиклашга қаратилган. Терма жамоа вакилларининг бари сўнгги дақиқаларгача яхши ўйин намойиш қилишди. Шогирдларим клубга бўлган меҳри ва ватанпарварлигини майдонда кўрсатишди. "Пахтакор" билан ҳар бир жамоа охиригача курашади. Биз учун ҳар бир баҳс - бу синов.\n- "Пахтакор" эмблемаси билан майдонга тушадиган ҳар бир ўйинчи "халқ жамоаси" шарафини ҳимоя қилаётганини ҳис қилади. Илгарилари ҳам ахир ота-боболарингиз "Пахтакор"га ишқибозлик қилишган. Биз академия тарбияланувчисидан бошлаб ҳар бир жамоа аъзосига биринчи навбатда клубга бўлган садоқат туйғусини сингдирамиз. "Пахтакор" доимо хаққоний ўйин кўрсатиб келган. Буни сизларга кафолатлайман.\n"Навбаҳор" бугун тақсинга лойиқ. Уларни ҳам тушунса бўлади. Бу каби беллашувлардан сўнг рақибга ҳам осон тутмайман. Жамоада рўй бераётган ходисалардан бизнинг ҳам хабаримиз бор. Қолаверса икки хафта жамоа бош мураббийсиз қолди. Бу ҳам муҳим ахамиятга эга. Шунга қарамай, мухлислар "Навбаҳор"дан фахрланишса арзийди. Зеро, наманганликлар бугун бир жамоа бўлиб, сўнгги дақиқаларгача курашишди. Ишонинг, рақибимизни диққат билан ўрганиб чиққандик.\n- Футбодаги фаолиятимни бошлаётганимда 5 йил Наманганда меҳнат қилганман. Ростини айтсам, бу ерга келиб, "Навбаҳор"га қарши ўтказилган ўйинлар ўзгача руҳда ўтишини хис қиламан. Чунки, тарбияланган уйингни ҳеч қачон унутиб бўлмайди. Профессионал сифатида ўзим ҳам Наманганда ўсганман. Мухлислар шуни тушунишларини истардимки, ҳар йили мураббий ўзгартирилиши ҳеч қандай ўзгаришга олиб келмайди. Агарда клуб ўз олдига қўйган аниқ бир мақсадни қўйган бўлса, унга интилишдан тўхтамаслик лозим. Бугунги кунда клубдаги содир бўлаётган ўзгаришлар яхшиликка олиб келмайди. Кейинги учрашувда "Навбаҳор" мухлислари суюклилари ўйинидан завқланишларини тилайман. Уларда чиндан ҳам яхши жамоа шаклланган.\nМатбуот анжумани иккинчи қисмида "Навбаҳор" бош мураббийи Бахтиёр Ашурматов иштирок этди:\n- Жуда аламли мағлубиятга учрадик. Ўйин жанговор тарзда ўтди. Мухлисларга учрашув манзур бўлди деб ўйлайман. Ҳимоявий ўйин асосида беллашувни ўтказган бўлсакда, керакли вазиятларда қарши ҳужумларга ўтиб турдик. Гарчи дуранг бизни қониқтирсада, ўйин охиригача ғалабани кўзлагандик. Шу сабабли ўзгаришларни ҳам шунга яраша амалга оширдик. Абдумалик Абдуллаевнинг тезлигига ишониб, уни майдонга туширишга қарор қилдик. "Пахтакор" ҳимоячилар чарчашгани туфайли иккинчи ҳужумчини туширдим. Афсуски, Абдуллаев 2-3 та вазиятдан фойдалан олмади. Ҳимоячи билан бирга-бир вазиятда қолганида унга алдаб ўтиш ҳусусияти етишмади. Бугун ҳар икки жамоа дарвозабонлари яхши ўйин кўрсатишди.\n- "Пахтакор" ҳимоячилари бўйдорлигини ва қарши ҳужумларда фойдаланишни инобатга олиб, илк дақиқалардан Шахбоз Эркиновни ўйинга туширдик. Умуман олганда бугун тўп сурган ҳужумчиларга эътирозим йўқ. Афсус, улар гол ура олишмади ва бу мағлубиятимизга сабаб бўлди. Хакамлик борасида гапиришни хохламайман.\n- Рақибга қараб таркиб танладик. Эътибор берган бўлсангиз, Мансур Саидов ва Бобир Акбаров ҳам захирада қолдирилди. Дилшод Жабборов ҳимояни яхши бошқаради. У ўз вақтида ўйинчиларга керакли маслахатлар бериб туради. Акбаров ва Рижко тандемида бу нарсани кўрмадим. Чунки улар ўйин пайтида ўзаро кам гаплашишмоқда ва бир-бирига кўп вазиятларда кўмаклаша олишмаяпти. Майдонга 11 футболчини тушуриш мумкин. Захирада қолган шогирдларимга ҳам эътирозим йўқ, бироқ ким бугун тайёр бўлса, ўшани асосий таркибга киритдим. Азим Аҳмедовни гарчи яқинда жарохатидан фориғ бўлганига қармай марказий ярим ҳимояни кучайтириш мақсадида уни ўйинга қўйдик. "Пахтакор" билан дуранг ўйнаш ҳам ёмон натижа эмасди. Учрашувдан аввал ҳам режамиз шундай эди. Рақиб ҳимоячилари чарчагач иккинчи ҳужумчини майдонга чиқариб, ҳужумни кучайтирдик. Агарда дурангни ушлаб қолмоқчи бўлганимизда, марказий ярим ҳимояга Аъзам Алиев ёки Мансур Саидовни туширган бўлардик. Аммо, мухлисларимизни хурсанд қилишни ният қилганим учун тезкор Абдумаликка ишонч билдиргандим. Бугунги ўйин шуни кўрсатиб турибдики, Намнаган мухлислари Ўзбекистонда биринчи рақамли. Улар жамоани ажойиб даражада қўллаб-қувватлашди. Шунақангги мухлисларимиз борлигидан фахрланиб кетдим. Йигитларга ҳам шунчалик эътиборга жавобан камида дурангни қўлга киритмаганимиз алам қилди.\n- 5-6 ўринларни қўлга киритишни мақсади қилгандик. Лекин, охирги ўйинлардаги нурсиз натижаларимиз ва бугунги ўйин имкониятларимизни пасайтириб юборди. 5- ўринда бораётган "Машъал" таъқибчиларидан сезиларли фарқ билан ўтиб кетган. Хомий топилганида, асосийси яхши ўйин намойиш этсак, кейинги йил ҳам биз билан ҳамкорлик давом эттирилишини таъкидлашган. Ҳозир ҳам олтинчи ўрини эгаллашдан умидимизни узмадик. Хомий топилгунга қадар, жамоа тарқатиб юборса арзийдиган даражага келиб бўлганди. Кўпчилик "Навбаҳор"ни пули ошиб-тошиб ётибди деган хаёлга боради. Аммо, клуб аввалги мавсум учун ҳам баъзи футболчилардан қарзи бор эди. Федерацияга ёзганлар бор эди. Шунинг учун энг аввало қарзлардан қутулдик. Хомийларимизга бизга ёрдам берганлари учун катта рахмат.\n- Мавсум якунига етгач федерациямиз ҳамда "Навбаҳор" раҳбарияти ва мухлислари билан учрашиб, келажагим борасида бир тўхтамга келамиз. Агарда "Навбаҳор" учун иккита жойда ишлашим зарар деб ҳисобланса ёки яхшироқ мураббий жалб этилса, жамоага омади тилаб хайрлашишга мажбур бўламан. Ҳозир ҳар икки вазифам масъулиятли.\n- Ёрдамчиларим ҳам тажрибали мутахассис саналишади. Аммо, барибир бош мураббий ва унинг ёрдамчиси ўртасида фарқ бўлар экан. Мухлисларимиз шуни тушунишларини истардимки, ўзим бош мураббий бўлиб туриб, ёнимга бирор кучли мутахассисни ёрдамчи қилиб олиб келолмайман. Чунки иккита бош мураббий бир жамоада ишлай олмайди.\n- Учта учрашув ёзилган дискларни беришларини сўрагандим. "Андижон" билан ўйин видеоёзувини тақдим қилишди. "Сўғдиёна"га қарши учрашув дискини эса ёзиб олинмагани билан рўкач қилишди. Бугунги ўйингача "Навбаҳор" ўтказган баҳсларни тахлил қилишга улгурмадим. Лекин, жиззахликлардан дискни сўрайман. Ишончим комилки, шогирдларим орасида ўйин сотадигани йўқ. Агарда, Худо сақласин, бирор жамоадан пул олган футболчини билиб қолсам, уни халқ олдига қўйиб, ушбу вазиятга ойдинлик киритиб олишга тайёрман.\n- Наманган футболи, мухлислар учун қиладиган ишларимиз олдинда кўп. Насиб қилса, кейинчалик бу ерда фаолиятимни давом эттирсам, нима учун Наманганддан ёш иқтидорлар чиқиши камайиб кетганлигига, фан-клуб тузиб, мухлисларимизга "Навбаҳор" формаларини бериб, бир хил либосда жамоани қўллаб-қувватлашларига эътибор қаратмоқчиман. Хомийларимиз машғулот ўтказиш учун майдон қуриб беришни ваъда қилишди. Қиладиган ишларимиз жуда кўп. Ўзимдан яхши ном қолдириб кетмоқчиман.


Пойафзал рангида гап кўп...\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Пойафзал рангида гап кўп...\t14:34, 21 ноябрь\tМутахассисларнинг фикрича, оёқ кийимининг ранги ҳам катта аҳамиятга эга экан. Хўш, бу ҳақда нималарни биламиз?\nҚора - тартибга солади, ёвузлик қувватини қирқади.\nМалла - ҳасадни юзага келтиради, соҳибида ўзидан қониқиш ҳиссини туйдиради, бироқ баҳс ва зиддиятларга мойиллик чақиради.\nҚизил - ҳар қандай салбий таъсирдан ажойиб ҳимоя, айниқса, ҳасаддан; соҳибидан атрофдаги нохушликларни узоқлаштиради, бироқ чарчоқ, бефарқлик чақиради; атрофдагиларнинг кўз олдида ижтимоий мақомингизни ошириб кўрсатади.\nОч малла - ошқозон-ичак ва пешоб йўллари ишини яхшилайди, агрессияни босади, ёмонликни қайтаради.\nКўк ва сиёҳранг - бундай оёқ кийимда муҳим, масъулиятли қарорлар қабул қилиш осон, режалар тузиш, ижодда ёрдам беради. Бундай оёқ кийимни кийиб юрганда бош оғриғи қолади. Ҳаяжонлар босилади.\nОқ ранг - кўтаринкилик бағишлайди, бироқ эринчоқлик келтириб чиқариши мумкин. Диққат, диққат! "Даракчи"нинг Telegram’даги расмий каналига аъзо бўлиб, янгиликлардан баҳраманд бўлинг! #Аёл


Футбол майдонлари қурилиши бўйича ОФК мутахассиси юртимизда бўлиб турибди\n13.03.2018 09:28 | ЎФА\nХабарингиз бўлса, ўтган йилнинг 9 ноябрь куни Малайзия пойтахти Куала-Лумпурда Ўзбекистон Футбол Федерацияси президенти Умид Аҳмаджонов Осиё Футбол Конфедерацияси президенти Шайх Салмон бин Иброҳим ал-Халифа билан расмий учрашув ўтказганди.\nАна ўша келишувга асосан ОФКнинг футбол майдонлари қурилиши бўйича мутахассиси Мендуҳ Акюрекли юртимизга ташриф буюрди. У Андижон ва Қўқон шаҳарларида бўлиб, мини-футбол майдончаси қурилиши учун ажратилган ҳудуд билан танишди. Майдончаларнинг қурилиши бўйича ўзининг амалий маслаҳатларини берди. Вилоят футбол федерациялари вакиллари билан суҳбат давомида майдончалар қурилиши пайтида аҳамият қаратиш керак бўлган ўзига хос жиҳатлар ҳақида тўхталиб ўтди.\nМендуҳ Акюрекли Андижон ва Қўқондаги ишлар билан танишиб бўлгач, Хоразмга йўл олди. ОФК мутахассиси у ерда ҳам майдон учун ажратилган ҳудуд билан танишиб, амалий маслаҳатларини бериб ўтади.


Божхоначилар экспортёр корхоналарда бўлиб, тадбиркорлар мурожаатини ўрганди - zarnews.uz\nСамарқанд вилояти божхона бошқармаси бошлиғи Я.Мирзараҳимов бошчилигида божхоначилар Самарқанд шаҳрида фаолият юритаётган тадбиркорлик субъектлари билан учрашди.\nХусусан, “ELXOLDING” ва “DAKA-TEX” корхоналарига бориб, ишлаб чиқариш жараёни, чет элдан импорт қилинаётган хомашёлар, хорижга чиқарилаётган тайёр экспорт маҳсулотларини кўздан кечирди. Тадбиркорлар билан мулоқот қилиб, божхона соҳаси бўйича муаммолари бор-йўқлиги, уларни қийнаб келаётган масалалар билан қизиқди.\nБугунги кунда ўқув лаборатория жиҳозлари ва электр двигателли юк мотоциклларини ишлаб чиқаришни йўлга қўйган “ELXOLDING” корхонаси ўз эҳтиёжлари учун 2020 йилда Хитой, Германия, Украина, Россия каби давлатлардан 2 миллион 782 минг 663 АҚШ доллари қийматидаги хомашё келтирган. Олиб келинган товарлар учун корхонага божхона расмийлаштирувидан 2 миллиард 210 миллион 408 минг АҚШ доллари миқдорида божхона имтиёзи берилган.\nКорхона йилига 300 комплект ўқув лаборатория жиҳозлари ҳамда 1500 дона юк мотоцикллари ишлаб чиқариш қувватига эга. Ҳозирда 230 нафар ишчи фаолият олиб бормоқда.\n2020 йилдан бугунги кунга қадар корхона томонидан умумий қиймати 38143 минг долларлик 2,73 тонна маҳсулот Беларусь ва Қозоғистон давлатларига экспорт қилинган.\nШунингдек, корхона томонидан жорий йилда 500 та электр двигателли юк мотоцикллари бозорга чиқарилиши режалаштирилган.\nУчрашув давомида тадбиркорлик субъектларига божхона соҳасидан бир қатор норматив ҳужжатларнинг мазмун-моҳияти бўйича ҳам тушунчалар бериб ўтилди.


Осиёлик эркак уч метрли кобрага уйланди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Осиёлик эркак уч метрли кобрага уйланди\t08:29, 12 ноябрь 2016\tЖанубий-Шарқий Осиё мамлакатларидан бирида яшовчи эркак 3 метрли кобрага уйланди. Бу ҳақда “Lenta.ru” хабар бермоқда.\nЭркакнинг айтишича, уч метрли кобра унинг беш йил аввал вафот этган рафиқасига жуда ўхшайди. Шунинг учун ҳам у кобра билан никоҳдан ўтишга қарор қилган. Эндиликда эркак асосий вақтини кобра билан ўтказмоқда. Улар бирга телевизор кўради, фитнесс билан шуғулланади. Шунингдек, бирга ухлайди.


Муқаддас Китобни ўрганамиз 41 — Dilkashradio.com\nМуқаддас Китобни ўрганамиз 41\nДовуд шох ўз даврида шундай деган эди: “Эгамнинг руҳи мен орқали гапирган, тилимда таёрдир Унинг каломи” (2 Шоҳлар китоби 23:2). Бундан ташқари Худо Ермиёга: “… мана, Менинг сўзларимни оғзингга соламан”, — деб айтганини эски ахд китобининг (Ермиё китоби 1:9) тидан ўқишимиз мумкин. Ушбу Худованд томонидан юборилган гапларни Пайғамбарлар : “Эгамиз Худо шундай дейди…” деб қайтаришдан, тинмасдилар. (Езикэл 5:5).\nХурматли радио тингловчи мухлислар агар янги ахд китобларига назар соладигн бўлсак, Салоникаликларга мактубида Павлус шундай ёзган эди: “Сизлар Худонинг каломини биздан эшитганингизда, буни инсон сўзи сифатида эмас, балки Худо каломи сифатида қабул қилдингизлар. Бу калом ҳақиқатан Худо каломи бўлгани учун. сиз, имонлиларига таъсир қилмоқда. (1 Салоникаликларига 2:13). Албатта одамлар ушбу Мўқаддас китобни Худонинг номидан ёзишлари учун Худо шундай йўл тутган эди. Айни хақиқат Муқаддас Китоб – тўлалигича Худонинг Каломи эканлигидадур.\nМуқаддас Китобни ёзилишида тўллиқ контрол Худовандда бўлган. Шунинг учун хам, Мўқаддас китоб ўзгартирилган деб айтолмаймиз. Бундан ташқари Каломни Худованддан эштиб ёки вахий орқали олиб ёзаётган одамларнинг сони тахминан қриқтадан ортиқроқ бўлганлиги хам инсонлардаги Каломга нисбатан бўлган шубхани сўндира олади. Айтишларига қараганда Ушбу Мўқаддас калом тўлалигича ёзилиб тугатилгунича тахминан бирминг беш юз йил вақт керак бўлган экан. Албатта Худованд Ўзининг Каломини ёзиш учун Ўзига керакли бўлган инсонларни танлаган эди.\nБу инсонларни эса тўлалигича Худованднинг Рўхи бошқарганлигига хеч қандай шубха йўқдир. 2 Бутрус мактубининг биринчи боб, йигирма биринчи оятида шундай гапларни ўқишимиз мумкин. “Хеч бир пайғамбар ўзининг инсоний хоҳиши билан башорат қилган эмас. Бу азиз одамлар Муқаддас Руҳ томонидан ҳаракатга келтирилиб, Худонинг сўзларини гапириб берганлар”. Хаворий Павлус биринчи Коринфликларга мактубининг 2:13 оятида ёзганидай Муқаддас Ёзувнинг сўзларини Худо берган.\nБутун Муқаддас Китоб илоҳий илҳом остида ёзилган. Муқаддас Китоб ўзининг илоҳий илҳом остида келиб чиққанини тасдиқлайди, бироқ Худо буни қандай амалга оширганини аниқ очиб бермайди. У Ёзувларнинг муаллифларини шундай илҳомлантирганки, улар Унинг Каломини ёзиб олганлар, бироқ шу вақтнинг ўзида ҳар бири ўзининг фақат ўзигагина хос хусусиятларини сақлаб қолган. Масалан қайсидир хаворий ёзган китоб бошқасининкига ўхшамайди. Юҳаннонинг ёзганлари Павлуснинг ёзганларидан тўллиқ фарқ қилади. Муқаддас Китобни муаллифларидан ҳар бирининг ёзганлари Худонинг Каломидир. Хурматли радио тингловчи мухлислар. Юрагингизда Худонинг каломига нисбатан ишончсизлик бўлмасин. Харқандай ишончсизликнинг боши, нимагадир камроқ эътибор беришдадир. Шунинг учун азизлар Худованд томонидан берилган каломниўллиқ тушуниш учун кун сайин уни ўқиб ўрганайлик.\nГунохкор табиати ва Худо инояти\nМасиҳийлик Римда 04\nМуқаддас тоғда 2 қисм


Тошкент марказидаги йирик бепул «стоянка» бутунлай ёпилди. Нега фақат шаҳар марказига ёпишиб олишди? — Sof.uz\n4.12 12:41 699 Иқтисод\nТошкент шаҳрининг Амир Темур ва Шаҳрисабз кўчалари кесишмасидаги чорраҳа ёнида жойлашган йирик бепул автотураргоҳ бугун 4 декабрдан бутунлай ёпилди. Бу ҳақда “Хабар.уз” маълум қилди.\nАсосан шу атрофдаги улкан офислар – Ucell, Mobiuz (ЮМС), Ипотека банк, Ўзсаноатқурилишбанк, Бош почтамт ва бошқа ташкилотлар ходимларига тегишли мингга яқин автомобиллар турган бу автотураргоҳ бир неча ҳафта илгари ўраб олина бошланган эди. Энди эса у ерда “Диққат, хусусий ҳудуд. 2019 йил 4 декабрдан автомобилларнинг кириши тақиқланади” деган эълон осилган.\nШунингдек, бу жойда қурилиши режалаштирилган объектлар борасида блогер Қобилжон Хидиров (davletovuz) ўзининг бир қанча мулоҳазаларини билдириб ўтди:\nИнвестор келишига, унинг иш ўринларини яратишга бўлган саъй-ҳаракатларини фақат ва фақат олқишлаш мумкин. Аммо бир-иккита саволлар ҳам йўқ эмас.\nБиринчидан, нега солиқ ва божхона имтиёзлари шу кунларда жамоатчилик муҳокамасида турган ҳамда индивидуал солиқ имтиёзларини истисно этадиган Солиқ кодексига параллел равишда бериляпти? Давлат бошқарувида бир линиядаги фалсафа йўқми?\nИккинчиси, қурилиш учун танланган жой олтинга тенг. У жойда нимадир қуришга Ўзбекистоннинг исталган миллиардери имтиёзсиз ҳам кўнади. Нега бошқа туманларда, иложи бўлса, шаҳар чеккасида бундай жойлар танланмайди ва имтиёзли асосда берилмайди? Нега фақат шаҳар марказига ёпишиб қолинмоқда?\nБугун, 15:54 410 Ўзбекистон\n4.08 16:33 175 Тиббиёт\n3.08 19:57 220 Жамият\n1.08 17:39 763 Жамият


Ўзбекистон — БМТ: Тинчлик, барқарорлик ва фаровонлик йўлида ҳамкорлик\nБирлашган Миллатлар Ташкилоти Бош котиби Пан Ги Мун 2015 йилнинг 11-12 июнь кунлари расмий ташриф билан Ўзбекистонда бўлади. 1992 йил 2 мартдан, яъни мамлакатимиз Бирлашган Миллатлар Ташкилотининг тенг ҳуқуқли аъзоси бўлган кундан эътиборан ушбу нуфузли халқаро ташкилот билан самарали ва кўп қиррали ҳамкорлик бошланган эди.\nДавлатимиз раҳбари БМТнинг қатор саммитларида иштирок этди, уларда нафақат Ўзбекистон учун, балки кенг миқёсли Марказий Осиё минтақаси учун муҳим бўлган ташаббуслар илгари сурилди. Мазкур ташаббуслар жаҳонда ўзининг кенг эътирофини топди ва қўллаб-қувватланди. Улар орасида БМТ Бош Ассамблеяси минбаридан янграган Марказий Осиёда ядро қуролидан холи ҳудудни яратиш тўғрисидаги ғоя алоҳида ўрин тутади.\nБМТ Бош котиби Кофи Аннаннинг 2002 йил октябрь ойида Ўзбекистонга буюрган ташрифи чоғида Президент Ислом Каримов таклифи бўйича “Гиёҳвандлик воситалари, психотроп моддалар ва улар прекурсорларининг қонунга хилоф равишда муомалада бўлишига қарши курашиш бўйича Марказий Осиё минтақавий ахборот мувофиқлаштириш маркази” ташкил этилди.\nЎзбекистон ташаббуси билан 2010 йили БМТ Котибияти ва Шанхай ҳамкорлик ташкилоти Котибияти ўртасида Ҳамкорлик тўғрисидаги декларация имзоланди. Ушбу ҳужжат минтақавий ҳамкорликни мустаҳкамлашда бу икки тизимнинг иштирокини кенгайтиришга йўналтирилгандир.\nСўнгра ШҲТ Котибияти ва БМТнинг Наркотиклар ва жиноятчиликка қарши курашиш бошқармаси, шунингдек, Осиё ва Тинч океани минтақаси иқтисодий ва ижтимоий комиссияси ўртасида Англашув меморандумлари имзоланди.\nЎз навбатида, 2002 йил октябрда БМТ Бош котиби Кофи Аннан, 2010 йилнинг апрель ойида БМТ Бош котиби Пан Ги Мун мамлакатимизга келди.\nСўнгги йиллар давомида БМТ билан ҳар томонлама ҳамкорлик сезиларли даражада фаоллашди. Бирлашган Миллатлар Ташкилоти Бош котибининг ўринбосари, БМТ Тараққиёт дастурининг раҳбари Ҳелен Кларк, БМТ Бош котибининг ўринбосари Нойлин Хейзер, БМТнинг Oзиқ-овқат ва қишлоқ хўжалиги ташкилоти бош директори Жозе Грациану да Силва, БМТ Жаҳон сайёҳлик ташкилоти Бош котиби Талеб Рифаи, БМТнинг Таълим, фан ва маданият масалалари бўйича ташкилоти — ЮНЕСКО Бош директори Ирина Бокова, Жаҳон соғлиқни сақлаш ташкилоти Бош директори Маргарет Ченнинг Ўзбекистонга ташриф буюргани бу фикрни тасдиқлайди.\nМамлакатимизнинг тинчликсевар сиёсати ҳамда унинг халқаро ҳуқуқнинг тамойил ва меъёрларига содиқлиги БМТ билан ҳамкорликнинг устувор йўналишларини белгилаб берди. Масалан, хавфсизликни таъминлаш соҳасида конструктив ҳамкорликнинг катта тажрибаси тўпланди. Ўзбекистон қуролсизланиш ва қурол-яроғларни тарқатмаслик соҳасидаги барча муҳим халқаро битим ва шартномаларнинг иштирокчиси ҳисобланади. Республикамиз БМТнинг терроризм билан кураш бўйича 13 та конвенциясига қўшилган.\nЎзбекистоннинг БМТ билан биргаликдаги саъй-ҳаракатлари экология ва атроф-муҳит муҳофазаси масалаларини, энг аввало, Орол денгизи муаммосини ҳам қамраб олган.\nУшбу ҳалокатли ва кенг қамровли экологик инқирознинг нақадар жиддийлигини теран англаган ҳолда, Президент Ислом Каримов 1993 йил 28 сентябрь куни БМТ Бош Ассамблеясининг 48-сессиясида жаҳон ҳамжамиятининг эътиборини ушбу муаммога қаратди ҳамда уни ҳал этиш бўйича амалий чора-тадбирларни таклиф қилди. Бу даъват ҳар томонлама қўллаб-қувватланди. 1993 йили республикамиз раҳбарининг ташаббуси билан Марказий Осиёнинг беш давлати раҳбари томонидан Оролни қутқариш халқаро жамғармаси таъсис этилди. 2008 йили ушбу жамғармага БМТ Бош Ассамблеяси ҳузурида кузатувчи мақоми берилди.\nБМТ Бош котиби Пан Ги Мун 2010 йилнинг апрелида Ўзбекистонга ташрифи чоғида Оролбўйида бўлиб, экологик бўҳрон оқибатларини бартараф этиш юзасидан республикамизда олиб борилаётган кенг кўламли ишлар билан танишди. БМТ ва Ўзбекистон ҳукуматининг “Орол денгизи инқирози натижасида жабрланган аҳолининг ҳаёти ва фаолиятини таъминлаш” қўшма дастури қабул қилингани ушбу ташрифнинг амалий якуни бўлди.\n2013 йил 16 сентябрь куни БМТ Бош Ассамблеяси 68-сессиясининг расмий ҳужжати сифатида тарқатилган “Орол денгизи қуришининг оқибатларини тугатиш ва Оролбўйидаги экотизим инқирозини бартараф этиш бўйича чора-тадбирлар дастури” ҳам Бош котиб томонидан қўллаб-қувватланди.\n2014 йилнинг октябрь ойида БМТ вакиллари 24 та халқаро ва минтақавий ташкилотлар, молия институтлари қаторида, дунёнинг 26 мамлакатидан келган олим ва экспертлар билан бирга Урганч шаҳрида бўлиб ўтган “Орол денгизи минтақасидаги экологик офат оқибатларини юмшатиш бўйича ҳамкорликни ривожлантириш” мавзуидаги халқаро конференцияда иштирок этди. Ушбу анжуман якунига кўра, умумий қиймати 3,2 миллиард АҚШ долларидан зиёд ҳажмни қамраб олган миллий ва минтақавий лойиҳаларни амалга ошириш бўйича ҳужжатлар имзоланди.\nЎзбекистон ва БМТ ижтимоий-иқтисодий ва маданий-гуманитар соҳаларда ҳам жадал ҳамкорлик олиб бормоқда. Жумладан, 1993 йилдан 2014 йилгача БМТнинг Ўзбекистондаги агентликлари билан ҳамкорликда умумий қиймати 434 миллион АҚШ долларига тенг 442 лойиҳа амалга оширилди. Ушбу лойиҳалар Мингйиллик ривожланиш мақсадларига эришиш, давлат бошқарувини мустаҳкамлаш, атроф-муҳитни ҳимоя қилиш, қишлоқ хўжалиги, маданият, илм-фан ва таълим, коммуникациялар ва бошқа жабҳаларда ҳаётга татбиқ этилгани эътиборга моликдир. БМТ Болалар жамғармаси (ЮНЕСКО) ва БМТ Аҳолишунослик жамғармаси (ЮНФПА) билан ҳамкорликда юртимизда аҳоли саломатлигини муҳофаза қилиш ва гендер тенглигини таъминлаш борасидаги дастурлар ҳаётга татбиқ этилаётир. Улар, хусусан, болалар саломатлигини мустаҳкамлаш, юқумли касалликларнинг олдини олиш ва вакцинация тадбирларини амалга ошириш, мактаб ва мактабгача таълим муассасаларида тиббий маданиятни юксалтириш, санитария-гигиена меъёрларига амал қилишни таъминлаш, аёлларнинг жамият ҳаётидаги ўрнини ва уларни иш билан таъминлаш имкониятларини ошириш, репродуктив саломатлик соҳасидаги хизматларни кенгайтириш сингари соҳаларни қамраб олган.\nБМТ агентликларининг бевосита кўмагида сўнгги йилларда Ўзбекистонда оналик ва болаликни ҳимоя қилиш, озиқ-овқат хавфсизлиги, Ўрта асрлар Шарқ алломалари ва мутафаккирларининг тарихий мероси ҳамда бошқа кўпгина мавзуларга бағишланган йирик халқаро анжуманлар ўтказилди.\n2014 йилнинг июнь ойида ФАО Бош директори Жозе Грациану да Силванинг республикамизга ташрифи чоғида Тошкентда ушбу ташкилотнинг ваколатхонасини очиш юзасидан битим имзоланди, 2014 йилнинг октябрь ойида эса — “ФАОнинг Ўзбекистон учун ҳадли ҳамкорлик дастури” имзоланди.\n2014 йилнинг октябрь ойида БМТ Жаҳон сайёҳлик ташкилоти (ЮНВТО) Ижроия кенгашининг 99-сессияси Самарқандда ўтказилгани ўлкамизнинг улкан сайёҳлик салоҳияти халқаро майдонда эътироф этилаётганини яна бир карра тасдиқлади.\nЎзбекистоннинг бой тарихий-маданий меросини асраб-авайлаш ва оммалаштириш борасида ЮНЕСКО томонидан катта ишлар амалга оширилмоқда.\nХусусан, ЮНЕСКО шафелигида Ўзбекистон тарихий шаҳарлари ҳамда халқимизнинг буюк аждодларининг қутлуғ саналари халқаро миқёсда нишонланди.\nКўҳна Самарқанд ва Шаҳрисабз шаҳарлари, Бухоронинг тарихий маркази, Хивадаги Ичан Қалъа мажмуи ЮНЕСКО Бутунжаҳон мероси объектлари рўйхатига киритилган. 2014 йилнинг 27 ноябрь куни ЮНЕСКО Номоддий маданий меросни муҳофаза қилиш қўмитасининг Парижда бўлиб ўтган IX сессиясида ўзбек ўткир сўз санъати — аския Инсониятнинг номоддий маданий мероси репрезентатив рўйхатига киритилди. ЮНЕСКО кўмагида 1997 йилдан бошлаб Самарқандда ҳар икки йилда “Шарқ тароналари” халқаро мусиқа фестивали ўтказиб келинмоқда.\nШундай қилиб, бугун ишонч билан айтиш мумкинки, ўтган 23 йил мобайнида Ўзбекистон ва БМТ ўртасидаги муносабатлар муҳим воқеаларга бой бўлгани баробарида, улар барча йўналишда жадал ривожланиб келмоқда.\nБМТ Бош котиби Пан Ги Муннинг мамлакатимизга ушбу ташрифи муҳим воқеа бўлиб, Ўзбекистон ва БМТ томонидан халқаро тараққиёт ва равнақ йўлидаги кўп қиррали ва сермаҳсул ҳамкорликка қаратилаётган катта эътиборнинг яққол намунасидир.\nМазкур рукндаги бошқа мақолалар: « Глобал дастурлар рўёбига салмоқли ҳисса\tҚимматли қоғозлар бозорининг ҳуқуқий асоси такомиллаштирилди »


Ён қўшним-жон қўшним\nИнсоннинг яхши-ёмон кунида қўни-қўшни асқотади. Халқимизда “Узоқдаги қариндошдан яқиндаги қўшни яхши” деган нақл бор. Шунинг учун маҳалладаги барча йиғинларда иштирок этиш, маьрака ва маросимларда қатнашиш, беморлардан ҳол сўраш, муҳтожлардан хабар олиб туриш каби ишлар кишининг фазилатини оширади.\nАллоҳ таоло марҳамат қилади: “Ота-онага, қариндошларга, етимларга, мискинларга, яқин қўшниларга, ён қўшниларга, ёнбошдаги соҳибларга, кўчада қолганларга ва қўлингизда мулк бўлганларга яхшилик қилинглар” (Нисо сураси, 36). Ояти каримада қўшнилар икки тоифага ажратилиб, зикр қилинган; қариндош ва қариндош бўлмаган қўшнилар.\nМўмин киши дини, миллати ва насабидан қатьий назар, ҳаммага бирдек яхши муомалада бўлиши керак. Ҳадиси шарифда ҳам “Ким Аллоҳ таолога ва охират кунига иймон келтирган бўлса, қўшнисига озор бермасин” дейилган (Муттафақун алайҳ). Икки одам бир вақтда ўз уйига чақирганида уйи яқинроғиникига бориш, эҳсон ва ҳадяларни ҳам уйи яқинлардан бошлаш ҳақидаги ҳадислар ҳам инсонларни қўшниларга яхши муносабатда бўлишга чақиради. Айниқса, байрам кунлари қўшнилар бир-бирига ҳадялар улашиши ораларидаги меҳр-муҳаббатни янада зиёда қилади. Халқимизнинг гўзал одатларидан бири - ҳайит кунлари қўни-қўшнилар бир-бирига ош улашади. Аслида бу арзимас нарсадек туйилар, аммо доно халқимиз мана шу кичик бир иш билан ҳам қўшнилар ораси қанчалик мустаҳкам ришта, меҳр-оқибат пайдо бўлишини билганлар.\nҚўшниларга яхшилик қилиш борасида Имоми Аьзам (раҳматуллоҳи алайҳ)дан гўзал ўрнак бор. У зотнинг қўшниси ичкиликка берилган кимса эди. Уйига ичиб келиб, бақирар, тўпалон қилар, унинг дастидан у зот оромини йўқотган эди. Бир кеча қўшнисининг овози чиқмай қолди. Тонг отгач, у зот қўшнисини суриштирди. У мастлиги сабаб қамалганини билгач, волий ҳузурига борди ва уни қамоқдан озод қилди. Бирга қайтиб келишар экан йигит “Мени қутқардингиз. Аллоҳ сизга ажрр берсин!”, деди. У ўша кундан бошлаб ичкиликни ташлади.\nАллоҳ ҳаммамизга слоиҳ қўшни насиб этсин.\nАдулҳамид НОРБЕКОВ - Каттақўрғон шаҳар “Машраб” жоме масжиди имом-хатиби\nКиритилган вақти: 20/11/2019 12:02; Кўрилганлиги: 304\nМатериал манзили: http://www.sammuslim.uz/articles/society/yon-qoshnim-jon-qoshnim\nЧоп этилган вақт: 13/07/2020 23:14


Янгийўллик 8 ёшли қиз ўғрининг қўлидан қандай қутулиб қолганини ўзи сўзлаб берди - Zamin.uz\nЯнгийўллик 8 ёшли қиз ўғрининг қўлидан қандай қутулиб қолганини ўзи сўзлаб берди\n3 февраль куни Тошкент вилоятининг Янгийўл шаҳрида 8 ёшли қизни бегона эркак олиб кетмоқчи бўлгани ҳақида ижтимоий тармоқларда хабарлар тарқалган эди. Кейинроқ ИИБ ва прокуратура ҳолат юзасидан тергов ҳаракатлари бошлаган. 4 февраль куни Янгийўлда 8 ёшли мактаб ўқувчисини ўғирламоқчи бўлган шахс қўлга олинган бўлиб, у муқаддам қотиллик учун судлангани маълум бўлган. Zo‘r TV телеканалининг «Бу кун» дастури ижодкорлари қизалоқ билан суҳбатлашиб, аслида вазият қандай бўлганига ойдинлик киритди.\nИжтимоий тармоқларда тарқалган видеодан кўриш мумкинки, қизалоқнинг ёнига номаълум шахс келган ва у билан суҳбатлашган. Унга ширинлик олиб беришини айтиб, қўлидаги мактаб сумкасини олиб, биргаликда бозор томонга ҳаракатланган. Улар бироз юргандан сўнг қизалоқ у билан кетмаслигини айтиб, йиғлай бошлаганида эркак қизга мактаб сумкасини қайтариб, ўзи йўлда давом этган.\n«Дарсим тугаган эди. Синфдан чиқдим. Кейин бегона амаки ‘юр, сенга шоколад олиб бераман’, деди. Хўп дедим. Ярим йўлга етганда «шоколад емайман, қўлимни қўйворинг, мен кетаман», дедим, — дея сўзлаб берди ўғрининг қўлидан қутулиб қолган қиз.\nМаълум бўлишича, уларни Янгийўл шаҳрининг Самарқанд кўчаси темир йўл вокзали олдидан ўтиб кетаётганида, ушбу кўчада кабоб тайёрлаб сотувчи Абдулазиз О. кўриб қолганлиги сабаб номаълум шахс қиз ва унинг сумкасини ташлаб ҳодиса жойидан яширинган.\nОлиб борилган суриштирув ишлари мобайнида ушбу шахс Тошкент вилояти, Оққўрғон туманида яшовчи, муқаддам Жиноят кодексининг 97-моддаси (қасддан одам ўлдириш) 2-қисми, 164-моддаси (босқинчилик) 2-қисми билан судланган, 1983 йилда туғилган фуқаро Х.Т. эканлиги маълум бўлган. Ҳозирда ҳолат юзасидан суриштирув ишлари давом этмоқда. “Замин” янгиликларини “Одноклассники”да кузатиб боринг


Марадона МЮни бошқаришга тайёр эканлигини айтди\n5 июнь, 2019, 10:43 290\nТеглар:Диего Марадона | Манчестер Юнайтед\nУнинг яна бир ғалати интервьюларидан бири.\nАргентиналик футбол афсонаси Диего Марадона "Манчестер Юнайтед"ни бошқаришга тайёрлигини билдирди.\n“Агар уларга янги мураббий керак бўлса, мен тайёрман. Биламан, ушбу жамоа бутун дунё бўйлаб жудаям кўп футболка сотади, лекин улар соврин ҳам ютишлари керак. Мен эса буни қила оламан. “Манчестер Юнайтед” узоқ вақтдан буён менинг севимли жамоам ҳисобланади. Улар сафида жудаям кўплаб маҳоратли футболчилар ўйнашган ва Алекс Фергюсон даврида жамоа ажойиб ўйинлар кўрсатган”, - дейди Марадона.\nЭслатиб ўтамиз, 58 ёшли Марадонанинг сўнгги жамоаси Мексиканинг "Дорадос" клуби бўлган эди. “Манчестер Юнайтед”нинг ҳозирги мураббийи эса Уле Гуннар Сульшер ҳисобланади. Унинг “қизил иблислар” билан шартномаси 2022 йилга қадар имзоланган.